Home / Camarines Sur / Naga City / ragay / 3ng lalaki nakuang gadan sa Ragay\n3ng lalaki nakuang gadan sa Ragay\nBicol Standard Newspaper Monday, June 25, 2018 Camarines Sur, Naga City, ragay\nNAGA CITY (Bicol Standard) – Naghahagad nin justicia an nabayaan na familya kan tulong lalaki, na nakotkot sa hababaw na lubongan sa Brgy. Patalunan, Ragay, Camarines Sur kan Viernes na hapon.\nSa ipaabot na informasyon ni Ariel De Guzman y Ranola, residente kan nasambit na lugar, nagduda siya na posibleng sa saiyang daga ilinubong an nawawarang mga lalaki na nawawara kan nakalihis na bulan na Mayo.\nNin huli sa tabang ni Punong Barangay Elisa Francisco y Literal, nadiscubre na an tulo manangad na bangkay na nakalot sa hababaw na kalot iyo an nawawara na mga lalaki, na nabisto sa pangaran na Robero Ramos y Naris, 30 anyos, Ronel Naris, 28 anyos, asin Antonio Bonagua y Delos Reyes, 19 anyos.\nAnas sinda residente kan Barangay Patalunan, Ragay, Camarines Sur.\nAn barangay Patalunan sarong pwerang barangay sa Ragay, Camarines Sur na bistadong territoryo kan mga maka walang grupo, an New People’s Army (NPA).\nSegun sa sumbong kan sarong informante, an tulong bangkay nagkokopras sa lugar kan sinda nawarara kan fecha 13 kan Mayo, 2018.\nDinara tulos sa Rural Health Unit kan banwaan na ini an nag-rurugnas nang bangkay para sa post mortem examination.\nNin huli sa sinambit na pangyayari, naghahagad nin tabang an familya kan mga gadan na matawan sinda nin justicia.\nMayo nin makapagsabi kun sisay an responsible sa saindang kagadanan.\nIpinahayag kan pulis sa Ragay na nagpapadagos pa an saindang pag siyasat kan incidente.\n3ng lalaki nakuang gadan sa Ragay Reviewed by Bicol Standard Newspaper on Monday, June 25, 2018 Rating: 5


Pan de regla: nagsuriyaw an daraga | Magbikol Kita\nWednesday, October 20, 2021, 9:46pm\nPublished on Sunday, August 23, 2020, 7:04pm\nSa Paco sa Manila, anggot su daragang tindera sakuya ta pigtuturo ko sa eskaparate an tinapay asin an sabi ko: “Yan nga po. Pabili nga po ng regla.”\nSyempre, pinahalipot ko na an pan de regla kaya an sabi ko na saná… regla. Siisay man bayâ na tindera an mauugma kun may solteritong mabutwa sa panaderya, tapos magsasabing mabakal ki regla?\nSa Albay, midbid nganing pan de regla an naunabing tinapay na may pulang filling na masiramon lalo kun mainit pa. Pig-apod man ining maligaya na sa sexualized na suba kan mga tambay samuya kaidto, maugma daa kaya an babaying may regla ta an buót sabihon bako syang bados. Takuton daa kayang dai magregla itong mga babayi na mga matibayon minaaraki—su mga pigsabing dai pa ngani daa naglilinaw su ihi, bados na naman. Sa Paco ngani, arog sa iba pang lugar sa Manila asin sa Southern Luzon, kalihim an apod ninda sa pan de regla.\nKalihim man an aram na apod kan daragang tindera asin nagkurahaw na baga ta usmak daa ako asin nagpatanid na sako. Ipa-pulis daa ako pag dai ako naghali. Rumdom ko sa Tabaco kaidto, asin ngani hanggan ngunyan, mabentahon pa an pan de regla sa mga panaderya arog kan Little Sis buda Albaniel alagad bidahon kaidtong mga dekada ’80 an Mayon Bakery asin Allied Bakery.\nAn Mayon asin an Allied parehong pagsadiri kaidto nin mga purong Intsik na nag-aragom man daa nin mga Bikolanang Chinoy. Kumplikado man an mga istorya kan buhay-buhay ninda alagad dai maininigar na sa pagtalubo kan lokal na ekonomiya kan Tabaco kaidto, parte man an mga nasabing panaderya. An pagtubod kaidto kan mga Intsik samo: an gabos na negosyo, nagpupuon sa kun ano an ilalaag sa tulak.\nPirmi akong gutom kan sadit pa ako sa Tabaco ta mala ataman saná ako kaya limitado an pagkakan. O mas tama gayod na sabihon na sa sobrang kapagalan ko sa trabaho sa harong asin sa tindahan bilang houseboy, mayo na akong ganang magkakan kaya sabi ni Ba, su matabang Intsik na manager kan Mayon Bakery, malungsi daa ako asin risang marhay na kulang sa pagkaon. Padabaon ako ni Ba ta Grade 1 pa saná, mata na ako alas-tres nin aga asin nagkukua nin mga duwang kahon nin tinapay na ititinda min amay bago pa magralaugan sa eskwela buda opisina. An tiyaon ko kaya an may pinakadakulang sari-sari store kaito sa Barangay Cormidal.\nSa hirak ni Ba kaidto sako, tatawan nya ako nin dagdag na tinapay asin saro sa gustuhon ko an pan de regla. Sisiguraduhon nya na maubos ko tulos su tinao nya ta pag dinara ko pa samo, baad daa sahutan pa ako na nagkimpit ki tinapay hali duman sa mga dara-dara ko.\nUlukon kaito si Ba pag nahihiling nyang hakug-hakog ako nin pan de regla. Paiinumon nya akong tubig asin isusubol na humali na ta baad hanapon na ako kan tiyaon ko.


Cory Vidanes - Wikipedia\nMaría Socorro Valenzuela-Vidanes\n(1962-05-15) Mayo 15, 1962 (edad 58)\nChief Operating Officer for broadcast of ABS-CBN Corporation\nCory Vidanes (namundag sa ngaran na Maria Socorro Valenzuela - Vidanes), sarong Filipinang executive asin nagseserbe bilang Chief Operating Officer of broadcast kan ABS-CBN, an pinakadakulang kalipunan kan mga medya sa Pilipinas.\nSi Vidanes inot na nagklase sa Assumption Antipolo asin sunod na naglaog sa Ateneo de Manila University, kun sain nakua niya an saiyang Bachelor of Arts in Communication.\nSi Vidanes agom ni Bobet Vidanes, sarong Filipinong direktor sa telebisyon.\nKan 1982, si Vidanes nagpuon kan saiyang karera sa brodkasting sa Banahaw Broadcasting Corporation (BBC-2) bilang sarong production assistant para sa mga pasaling Big Ike's Happening asin Vilma in Person (VIP). Nagpuon siyang magtrabaho sa ABS-CBN kan ini nagb ukas ulit kan 1986, siya sarong Associate Producer. Nagserbe man siya bilang Managing Director kan ABS-CBN TV Production puon 2001 hanggan 2009. Siya na responsable sa paagbubuo kan ideya, paggibo asin pagmanehir kan gabus na programa sa ABS-CBN Channel 2. Siya man naitalaga bilang Head of Channel 2 Mega Manila Management kan ABS-CBN puon kan 2009 puon kan si Charo Santos-Concio naitalaga bilang presidente asin COO kan kompanya.\nKan 2016, si Vidanes, naitalaga bilang chief operating officer kan dibisyon kan brodkasting kan ABS-CBN puon Pebrero 1. Ini nangyari sarong bulan pakatapos mailaag sa pwesto si Carlo Katigbak bilang bagong presidente asin CEO kan kompanya.\nSa irarom kan saiyang posisyon bilang COO kan brodkasting, siya man ang nagmamanehir kan paggibo nin mga bagong konsepto para sa ABS-CBN Channel 2 asin ABS-CBN TVplus channels na Yey, CineMo, asin Knowledge Channel, kaiba niya si ABS-CBN CCO Charo Santos-Concio.\nPinaghugot gikan sa "https://bcl.wikipedia.org/w/index.php?title=Cory_Vidanes&oldid=180393"\nHuring pigliwat an pahinang ini kan 26 Marso 2019, alas 13:59.


Si Leila Norma Eulalia Josefa Magistrado de Lima (namundag kan Agosto 27, 1959) dating kahilom kan Departmento kan Hustisya kan Republika kan Filipinas sa irarom kan administrasyon ni Presidente Benigno S. Aquino III.\nSiya an matuang aking babai na dating komisyoner kan Komisyon sa Eleksyon Vicente de Lima asin Norma Magistrado. Namundag asin nagdakula siya sa Syudad nin Iriga, Camarines Sur. Igwa siya nin duwang aking lalaki: si Israel sagkod si Vincent Joshua.\nAn saiyang nanahon na si Julie de Lima, naagom kan kagtugdas kan Partido Komunista nin Filipinas na si Jose Maria Sison nin huli kaiyan, tatahon niya si Sison.\nNagtapos siya nin AB History kan 1980 sa De La Salle University. Natapos niya an Bachelor of Laws komo salutatorian sa San Beda College of Law kan 1985. Sa Philippine Bar Examinations kan 1985, siya nakaguno nin gradong 86.26% asin iyong ika-8 sa bilog na nagkuruang eksamen.\nKan 2015, nagpasa si De Lima nin sertipiko pagka-senador kan Filipinas.\nAn saindang erokan sa Baao, Camarines Sur\nHalimbawa nin campaign poster ni De Lima na lakop sa bilog na distrito kan Rinconada\n↑ Commission on Human Rights Chairperson Profile\n↑ Joma Sison uncle\nPinaghugot gikan sa "https://bcl.bywiki.com/w/index.php?title=Leila_de_Lima&oldid=166303"\nIning pahina huring pinagbago kan 27 Nobyembre 2017, alas 19:04.


Jethro Calacday, Author at Magbikol Kita\nMonday, May 23, 2022, 4:53am\nLiwanag asin Katutuuhan\nSi Ina sa Traslacion nin imperyo\nKan 18 Septyembre 1898, isinelebrar sa Naga an solemnidad ni Ntra. Sñra. de Peñafrancia, sarong selebrasyon sa tahaw nin dakulang kapurisawan. Napabareta kaidto na pasiring na sa Naga an mga pwersang rebolusyonaryo kan bagong tugdas na Republica Filipina sa pamamayo...\nAn nawarang gayon kan musika liturhikal kan Bikol\nGrade 4 pa saná ako kan 2009 kan iluklok si Obispo Joel Baylon kan Legazpi. Nagdakula ako sa sarong pamilyang harani sa simbahan; mga dayupot na myembro kan Neokatekumenado an lolo saka lola ko, pati na ngani an mga magurang ko. An buhay mi kaidto iyo an eskwelahan,...\nSyam na taon an preparasyon kan Catholic Bishops’ Conference of the Philippines (CBCP) para sa selebrasyon kan 500 na taon kan pag-abot kan Kristyanismo sa Pilipinas. Itinalaan kan CBCP an taon 2020, an penultimong taon bago an dakulang selebrasyon sa 2021, bilang...\nAn kasaysayan (history) bakong pasil na kurso. Kadakol na akong nadangog hali sa mga estudyante, pati na ngani sa mga paratukdo, na an Araling Panlipunan (AP) “turuuman saná.” O sa kolehiyo, daing pakundangan an mga paratukdo sa paggamit kan mga teksbuk ni Zaide pati...


Suba ka kan milyones na an tinamaan kan veerus sa manlaen-laen na nasyones kan mundo, gulpi nang nagkagaradan asin apektado pati an ekonomiya, pagbuhay asin hanapbuhay kan kadakol-dakol na tao, buminagsak na marhay.\nAlagad sa ibong na lado naguimata an mga tao o napukawan sa grabeng pagkaturog sa paghuna trangkilo lang an gabos idto palan may biglang mabungkaras na helang na nakakagadan na dai ta aram.\nDahil sa Covid 19 biglang nagkapag-kapag an mga tao sa pag-adal na marhay sa linya nin siensya y medicina tangarig mabulong o mauntok an paglakop kan helang.\nMga taong nawaran nin trabaho biglang naghirigos, an mga dagang nakatiriwangwang biglang tinaranoman. Si mga bagla o usmak bigla na naguin mabini, naghaharanaw na, naggagamit nang alcohol sa kamot, nakamaskara na, may faceshield pa asin permi nang nagkakarigos.\nDistancia amigo o amiga pa, maski mag-aragom sa laog kan harong, bako lang maski magkasuno sa motorsiklo na igwa nin ulang na barrier tanganing maibitaran an urulakitan.\nSana magbunga ini bako nin “lockdown babies” kundi birth control tangarig mabawasan an populasyon kan kinaban.\nSi mga matatagas an payo o mga sutil o pasaway biglang nakanood sa pagsunod sa pinagboboot kan ley, kan mga awtoridad asin kan gobyerno.\nAn gobyerno naguin an mata sa bula bako lang sa mga kurakot asin mga adik-adik sa droga kundi pati sa pag-asikaso sa kamugtakan kan salud kan mga namamanwaan, pagtao nin asistensya pinansyal sa mga nawaran nin trabaho asin nagtitirios.\nTotoong nagdakul an utang kan gobyerno nasyonal kan Pilipinas sa ibang nasyones kan kinaban, sa mga darakulang banko arog kan World Bank/IMF tangarig may paragastos an operasyon kan gobyerno sa panahon nin pandemya, marhay ngani ta halangkaw an credit rating kan Pilipinas kaya kadakul an gustong magpa-utang.\nBako lang palan sa sarong tao kundi pati sa sarong nasyon importante na tataong magbayad nin utang kaya dakul nagprepresintar na magpa-utang.\nSabi kan mga namamanwaan dipisilon an buhay ngonyan na panahon alagad nakanood sinda magsakripisyo kasabay an paglikay tangarig maglawig an buhay.\nDati an gabos nakasandal sana sa gobyerno kan pan aro-aldaw na pangangaipo magpoon sa paragastos, maguin sa pagkakan, pag-eskwela kan mga aki, pagpabulong kan mga helang pero ngonyan nakanood kitang magkayod para sa satuyang sadiring kapakanan.\nAn industriya na nagulping marhay kan krisis na ini iyo an turismo. Pundo an pagralayog kan mga eroplano bako lang digdi sa Pilipinas kundi sa enterong kinaban.\nKun kadto pa kun igwang dikit na kuwarta an mga Pilipino minadaralagan sa Hongkong o sa Singapore o sa Macau, kundakula ngani an budget sa Amerika pa o sa Europa.\nAlagad ngonyan pinapondo an pankinaban na turismo, an mga Pinoy nagrilibot-libot lang sa laog kan harong o sa natad o sa barangay.\nAn maraot kaini ta gulping empleyadong asin negosyo sa industriya nin turismo an nauntok o nawaran nin trabaho o bangkarute ngonyan.\nIni siguro an oportunidad kun bako nang gayong mahigpit an quarintina o lockdown na an mga Pilipino magbiyahe sa laog kan nasyon, sa mga magagayon sa tourist spot sa laog kan Pilipinas o sa laog kan satong provincia o rehiyon.\nKun kadto burara kita sa satuyang mga hawak asin gamit, ngonyan tatao na kitang magpakarhay kan satuyang buhay.\nKun kadto an kuwarta nyato pigsasaray para sa futuro ngonyan an kuwarta piggagastos tangarig makatabang.\nAanuhon man talaga an kuwarta kun bigla kang magadan maski bako huli sa Covid pagbinayaan mo an kinaban an kuwarta mo dai mo pakinabangan baka iriwalan lang nin mga kaakian asin magturugang. Bako lang kuwarta kundi gabos na klasing kayamanan.\nAn mga milyonaryo, mga kapitalista, asin iba pang mayayaman nakakaiskramental na ngonyan kan saindang kamugtakan na an buhay halipoton palan.\nMaski an mga puderosong politiko nagmumuni-muni na ngonyan kan pasistema kan politika sa maabot na panahon orog na sa 2022 na an mga tao nabisto na an ugali kan mga politiko.\nAn kampanya pati ngonyan mayo na nin arabrasahan o kurugusan o pamiting de avancee ta bawal na.\nDai pa mahiling an lalawgon maski guwapo o magayon an kandidato o kandidata ta nakamaskara, may faceshield pa, may social distancing pa. Pero pwedeng armas man guiraray an kuwarta kan mga kandidato dahil tios an tao asin mayong hanapbuhay.\nVentahe an mga politiko na dagmang an kuwarta, legal o illegal an pakakua, moral o immoral ta igwang ipapamudmud sa mga botante.\nKadto an guwapo o magayon, may etsura talaga ngonyan an gabos tahob na nin maskara.\nKadto an short pants shorts lang, ngonyan short shorts na, sirip na an langit.\nSa lindong kan gobyerno ni Presidente Duterte ngonyan na may magabat na krisis, marhay ta pusog an pakapugol niya sa reinda de gobyerno o hands on siya sa pagpadalagan kan gobyerno.\nPero sa ibong na lado an mga kalaban aranggot ta dai nakakabuelo na patalsikon siya sa puwesto bilang Presidente kan nasyon.\nAn pinakaimportante sabi ngani kaiyan maski grabe na an bareta na gulpi an nagkagaradan sa palibot kan kinaban, sa ibang parte kan nasyon arog kan Kamaynilaan pero kita baga buruhay pa man.\nPasalamat kita na igwang Mahal na Diyos.\nBasta magrilikay-likay sana kita asin mag-arang sa Kagurangnan.


Kategorya:Mga Nilalaog - Wikipedia\nIni sarong maintenance na kategorya. Ini ginagamit sa pagmantenir kan mga proyekto sa Wikipedya asin ini bakong parte kan ensayklopedya. Igwa ini nin mga pahina na bakong mga artikulo, o naggogrupo ini kan mga artikulo base sa estado kan paksa. Dai isali an kategorya na ini sa mga kategoryang panlaog.\nPara sa sarong pangkagabsan-na-ideya nin nilalaog kan Wikipedia, hilingon an Wikipedia:Mga nilalaog.\nHilngon man: Category:Wikipedia pageviews, Category:Wikipedia navigation, and Category:Administrasyon kan Wikipedia\nIni na an pinakahalangkaw na nibel kan sistema nin kategorya kan Wikipedia (kaya baga mayo na ining kategorya nin magurang). Naglalaog an mga subkategorya kaini nin manlainlain na tipo kan ensiklopedikong mga nilalaog (hal. mga artikulo asin mga glosaryo), nilalaog na nagtatabang sa pag-navigate kan ensiklopedya (e.g. mga indeks asin Mga portal), iyo man an mga pahinang natatakod sa pagmamantinir kan ensiklopedya (e.g. Administrasyon kan Wikipedia asin mga WikiProyekto).\nMay sasarong subkategorya an kategoryang ini.\nAdministrasyon kan Wikipedia (2 C)\nKinua sa "https://bcl.wikipedia.org/w/index.php?title=Kategorya:Mga_Nilalaog&oldid=219766"\nHuring binago an pahinang ini kaitong 17 Nobyembre 2021, alas 17:23.


Home / Bicol News / Community / News / PUVs, dapat may lista kan saindang pasahero -- LTFRB\nPUVs, dapat may lista kan saindang pasahero -- LTFRB\nBicol Standard Newspaper Monday, May 18, 2020 Bicol News, Community, News\nMANILA (Bicol Standard) -- An gabos na public utility vehicles (PUVs) an kaipohan na magkaigwa nin manifesto kun an saindang operasyon magpadagos na sa lindong kan general community quarantine, an pahayag kan Land Transportation and Regulatory Board (LTFRB).\nSinabi ni LTFRB chairman Martin Delgra III, an gabos na PUVs sakop an mga buses, jeepneys, tricucles, taxis asin TNVS, afuera kan iba pa -- an dapat igwa nin record kan saindang pasahero para sa contact tracing mientras na may problema pa sa coronavirus disease.\nKaipohan nakabugtak sa manifesto an ngaran kan naglunad saiya, contact number sa parte kan bus operator.\nBako sanang bus, kundi gabos na public transport system, jeep, taxi, gabos, sabi ni Delgra durante kan\nLaging Handa public briefing.\nMientras na an mga operators kaipohan igwa nin manifesto, an LTFRB nagappealer sa publico na magkaigwa man nin sadireng record kan detalyes kan PUVs na piglunadan.\nIdinagdag ni Delgra na dapat adalan na kan mga operators nin PUVs an dapit sa cashless payment schemes na gamit na kan transport network vehicle services (TNVS).\nHasta ngonian suspendido pa sa lindong kan modified enhanced community quarantine an public transport.\nPUVs, dapat may lista kan saindang pasahero -- LTFRB Reviewed by Bicol Standard Newspaper on Monday, May 18, 2020 Rating: 5


P200k premyo kan LGU sa bodyguard na nagdulag P3.4M\nTinambac, Camarines Sur - Sa pagtubod kan lokal na gobierno kan banwaan na ini, an Sanggunian Bayan nagpasar na nin resolucion na nagtataong awtorisasyon sa saindang alcalde asin tesorero na magpaluwas nin fondo na nagcacantidad P200 mil bilang pabuya sa siisay man na makakadakop asin makakatukdo sa bodyguard kan munisipyo na idinolag si cuartang nagcacantidad P3.4 milyon para sa Christmas bonus kan opiyales lokal asin empleados kan LGU.\nAn SP sa pamamayo ni Bise Alcalde Rodel Velarde nagkasararo na magpasar kan sinambit na resolucion mantang sagcod sa ngonian dai pa nagsusuko sa awtoridad asin dai pa nadadakop an bodyguard kan munsipyo na si Melchor Abrazado.\nNaging unanimous an resolucion mientras na kabali sa apektado na dai pa nakakarecibe nin bonus iyo an mga consejales, bise alcalde asin alcalde.\nSi Alcalde Ruel Tuy, piglalaoman na pipirmahan tolos an resolucion nganing mag-andam kan sinambit na cantidad an saindang tesorero na si Ma. Teresa Betito Hermegino.\nSa ngonian an opisyales lokal pig-aadalan pa kun sain makua nin fondo karibay kan dinolag na dakulang cantidad na posibleng kuanon sa calamity fund nganing makarecibe na nin Christmas bonus an saindang 115 empleados asin 11 opisyales lokal.\nNapag-araman na pig-aandam na kan LGU an isasangat na caso sa saindang empleado na nagdulag nin milyones pesos.\nAn cuarta pig-withdraw sa Land Bank of the Philippines sa Ciudad nin Naga ni tesorero Hermegino alagad matapos macobra an cash na P3.4-M na tolos nilaog sa bag pinadara ki Abrazado alagad envez na ilaog sa saindang lunadan nganing magpuli na sa Tinamabac, CSur biglang nawara lalay an dakulang cantidad.


Nagcelebrar kan ika-52 na aniversaryo an Communist Party of the Philippines (CPP) kan Deciembre 26 alagad sinisikwal na kan 9th Infantry Division kan Philippine Army na may base sa San Jose, Pili, Camarines Sur an saindang kakayahan na makipag-laban pa sa tropa kan gobierno mantang 400 na sana an saindang miembros digdi sa Bicol.\nAfuera pa kaini, kulang na an saindang suportadores mala ngani dakul na an manga nagbabaraba kan saindang armas nganing magsuko na sa gobierno.\nIni an mga pahayag ni Army Captain John Paul Belleza, opisyal na parataram kan 9th ID sa Bicol dawa nasa ika-limang decada na sinda ngonian na taon padagos nang nagluluya an saindang grupo asin pawara na an saindang miembros.\nSaiyang pigbuyagyag na 82 na miembros kan rebeldeng New People’s Army (NPA) sa rehiyon an nagsuko sa militar kan Masbate kan Deciembre 12 na nag-abot na sa total na 111 kabale na an saindang mga suportadores.\nSiyam na regular na miembros kan NPA, 40 miembros kan Sangay ng Partido sa Lokalidad (SPL) asin 33 na miembros kan Military Bayan (MB).\nSaindang pigsuko an mga armas na kinababalehan kan .38 kalibre, tolong homemade shotguns, duwang .457 pistol kalibre 45, 9mm handguns, carbine asin mga improvised na badil.\nSa saindang mga pahayag sinda na pagal mantang mayo man nangyayari sa saindang pakikipaglaban sa gobierno asin mawot na nindang makaibahan an familia, sabi pa.\nBako lang sinda sagcod sa pagsuko kan armas sa gobierno alagad tatabangan sinda sa paagi kan Enhanced Comprehensive Local Integration Program.\nInaabot nin cantidad 70 mil pesos na cash an tinatao sa dating rebelde kun nagsuko kan saindang armas.\nSa irarum kan programang ini an mga rebel returnees tinatawan nin asistencia finansyal para sa livelihood, housing, education asin iba pa.\nMAPAKUSOG FUERSA SA 2021\nKabaliktaran kan mga pahayag kan militar, an Romulo Jallores Command sa Bicol nagpaluwas kan saindang panindugan sa selebrasyon kan ika-52 na aniversaryo kan CPP dakul pa an saindang suportadores mala ngani pig-aandam kan grupo nganing mas maging mahiwas an saindang operasyon.\nAn pahayag kan militar na dikit nalang an numero kan saindang miembros propaganda sana mala mantang perang taon nang pigsasabi kan 9TH ID na maluya na an saindang organisasyon mala ngani sagcod sa ngonian limang decada na alagad pusog pa an grupo.\nCPP/NPA ika-limang decada na kan Deciembre 26, 2020 pighuhurot naman sa gobierno na ipadagos an peace talk matapos isibog na kan administrasyon an ano man na urulay pang katuninongan.


Philippine Information Agency: Geohazard Maps sa Bicol papadakulaon\nLEGAZPI CITY, January 28, (PIA) – Tanganing dulong malinaw an imahe sa mga geohazard map kan kabikolan, ipigsiguro kan Department of Environment and Natural Resources (DENR) Bicol sa paagi kan Mines and Geo Sciences Bureau (MGB) na matatapos sa taon 2014 an mga mapa na may iskalang 1:10,000.\nIpigpahayag ni MGB Regional Director Theodore E. Pestaño na mantang naitaong kwenta na sa gabos na gobyerno lokal an mga geohazard map sa iskalang 1:50,000, nasa proseso naman sinda sa paghihimo kan mas detalyadong 1:10,000.\nSegon kay RD Pestaño, dulong madali sa mga gobyerno lokal an pagtantan kan mga lugar na nasa pag-alaman nin kalamidad (pagtiris nin daga, pagbaha, etc.) dahilan sa detalyadong 1:10,000 na mapa. Maaaraman na digdi an lokasyon kan populasyon na nasa peligro, mga parametro kan lugar na makaka-apekto sa daga, saka mga klase nin landslide na pwedeng mangyari.\nMga piling banwaan buda syudad sa Albay, Camarines Norte, Camarines Sur, Catanduanes, Masbate dangan Sorsogon an sakop kan nasabing proyekto idinagdag pa niya. (Ruby L. Mendones, OIC RPAO)\nPosted by Philippine Information Agency at 9:16 PM


Juan Escandor - Wikipedia\nSi Dr. Juan Escandor (-1983) sarong Bikolanong doktor. Siya taga-Gubat, Sorsogon.\nAlumnus siya kan Gubat High School. Nagtapos nin medicina sa University of the Philippines (UP). Nagin chief resident kan department of radiology sa Philippine General Hospital (PGH).\nSi Escandor nagin man chief kan research department, Canser Institute kan PGH.\nSa panahon kan rehimeng Marcos nagkaigwa siyang oportunidad na magin mayaman sa luwas kan nasyon pero nasambit niya sa sarong kaamigo, "may sinumpaan ako digdi."\nNagi siyang volunter sa gobyerno asin sa Non-Government Organization. Nagsirbi sa mga pobreng komunidad sa Central Luzon, Mindoro asin sa munisipyo kan Gubat.\nBilang volunteer kan Presidential Assistance to National Minority (PANAMIN), nakapagsirbi man siya sa mga komunidad na indigenous.\nSaro si Dr. Escandor sa mga nagorganisa kan Sorsogon Progressive Movement sa Gubat asin an "Pagkakaisa ng Kabataang Demokratiko sa Sorsogon."\nKan idineklara an Martial Law ni Marcos asin saiyang mga among Amerikano, nag-underground na si Escandor asin sinusod an sarong buhay rebolusyonaryo. Pinangenotan niya an sarong armadong medical bureau kan underground movement sa Central Luzon.\nSa News reports kan Abril 1, 1983, nagsasabi na nagadan siya sa sarong encounter laban sa mga puwersa kan estado. Pero sinasabi kan saiyang mga amigo asin mga miyembro kan Non-Government Organizations (NGOs) na siya tinorture asin nagadan kan March 31, 1983.\nKaibahan si Macliing Dulag asin Ninoy Aquino, yaon an saiyang lalawgon sa mural na nasa ibabay kan truck na kinalalagan kan hawak ni Ninoy Aquino kan an huri inilobong kan 1983.\nAn Library kan department of Radiology akn UP-PGH ipinangaran ki Dr. Juan Escandor.\nTaon taon an Health Action for Human rights nag-sponsor nin Bobby (Dr. Bobby De La Paz) asin Johnny Lecture series para mapagiromdom sa mga bagong henerasyon kan mga doctor na igwang duwang doctor na martirto na puwede nindang arogon.\nGinonoan[liwaton | liwaton an gikanan]\nMost of the data are from the book librong PULANG HAMTIK, inedit ni Reynaldo Jamorallin (ng Sorsogon Arts Council), Published noong 1997)\nArticle, unpublished: Doktor na Palaban ng Bikol (Profile ni Dr. Juan Escandor) Ni Perry M. Calara (Kaiba News and Features, KNF)\nPinaghugot gikan sa "https://bcl.wikipedia.org/w/index.php?title=Juan_Escandor&oldid=156550"\nWikify (Mayo 2008)\nIning pahina huring pinagbago kan 7 Setyembre 2015, alas 07:09.


Biyokimika - Wikipedia\nBiyokimika an minatao nin paliwanag sa konsepto kan manlainlain na istraktura nin protina\nAn biyokimika (Ingles: biochemistry) o biyolohikal na kimika (Ingles: biological chemistry), iyo an pag-aadal kan mga kimikal na proseso na yaon o relatibo sa mga nabubuhay na organismo. Bilang sarong sub-displina kan parehas na kimika asin biyolohiya, an biyokimika pwedeng mabanga sa tolong lado: an istraktural na biyolohiya, ensimolohiya, sagkod metabolismo.\nSa mga nagligad na dekada kan ika-20 na siglo, an biyokimika nagin matrayumpo sa pagpapaliwanag kan mga nabubuhay na proseso sa paagi kan tolong disiplinang ini. Harus gabos nin mga lado nin siyensyang pagbuhay iyo natatawan nin paliwanag asin nahahaman sa paagi nin biyokimikal na metodolohiya asin pag-aadal. An biyokimika iyo nagpopokus sa pag-intindi sa kimikal na basehan na minatugot sa mga biyolohikal na molekula sa pagsangat sa mga prosesong nangyayari sa mga nabubuhay na selula asin sa tahaw ninda, na minaresulta sa pagkaintinding maray sa mga tisyu asin organo, pati naman sa istraktura asin paggana kan organismo. An biyokimika iyo haraning relatibo kan molekular na biyolohiya na iyo an pag-aadal nin mga molekular na mekanismo kan biyolohikal na penomena.\nHarus kan biyokimika iyo an sa istraktura, paggana, asin interaksyon kan mga biyolohikal na mga makromolekula, aruga kan mga protina, nukleyikong asido, karbohidrato, asin lipid. Minatao sinda nin istraktura sa mga selula asin nag-aakto nin nagkapirang mga paggana sa pagbuhay. An kimika kan selula iyo nakadepende sa mga reaksyon nin saradit na molekula sagkod iyono. Pupuwede an mga ini magin inorganiko (halimbawa, an tubig asin metal na iyono) o organiko (halimbawa, an mga asidong amino, na iyo ginagamit sa pagsintisa kan mga protina). An mga mekanismo na ginagamit kan mga selula para makaguno nin enerhiya hale sa saindang kapalibotan sa paagi nin reaksyong kimikal iyo bistado bilang metabolismo.\nAn mga naguno sa biyokimika iyo naaaplikar pangenot sa medisina, nutrisyon, asin agrikultura. Sa medisina, an mga biyokimiko iyo nag-iimbestigar sa mga kawsa asin bulog kan mga kahelangan. An nutrisyon iyo nag-aadal sa papano mamantinido an salud asin pagkarahay sagkod an mga epekto nin kakulangan sa nutrisyon. Sa agrikultura, an mga biyokimiko iyo nag-iimbestigar sa mga daga asin pataba sa daga. An pagpapauswag nin kultibasyon asin an pagkontrol kan mga peste iyo mga obheto man.\nAn Wikimedia Commons igwa nin medya dapit sa Biochemistry.\n↑ "Biological/Biochemistry". acs.org.\nKinua sa "https://bcl.wikipedia.org/w/index.php?title=Biyokimika&oldid=203597"\nHuring binago an pahinang ini kaitong 26 Marso 2021, alas 16:41.


SA LIBMANAN, CSUR Isyu sa duwang alcalde tinapos na kan DILG V\nNaresolberan na kan opisina rehiyonal kan Department of Interior and Local Government (DILG) sa Bikol an apat na bulan na pendienteng mga transaksyon finansyal kan lokal na gobierno kan Libmanan, Camarines Sur matapos saindang reconeceron si Bise Alcalde Rommel Bulaong komo acting mayor sa banwaan na ini.\nInabot nin apat na bulan na pinasakitan an mga empleados na dai nakasueldo, kadamay an apat na bulan na pension kan maabot sa cinco mil na miembros kan senior citizens, mga dai nahahakot na tambak na basura sagcod pinutolan nin suplay nin kuryente kan Casureco uno an Municipal Bldg. huli sa inaabot na sa P905 mil pesos na morosidad.\nSi Abogado Anthony Nuyda, regional director kan DILG Bikol nagpaluwas kan saiyang certificasyon petsado Enero 29, 2019 nganing taposon na an paagawan nin puesto ninda Bulaong asin kan suspendidong alcalde na si Bernard Brioso.\nDai nakasumiter si Brioso kan stay order hali sa Malacañan kasunod kan saiyang pigsangat na petition for review sa anom na bulan na suspension kan Capitolyo Provincial kan Camarines Sur.\nSi Bulaong, nakasumiter kan saiyang certificasyon na pig-isyu ni Gobernador Migz Villafuerte, petsado Enero 18, 2019 na huli sa caso administrativo ‘’grave misconduct, conduct of prejudicial to the service, and nepotism’’ na sinususpendi si Alcalde Brioso sa peryodong anom na bulan si Bulaong iyo an automaticong matukaw na alcalde kan LGU Libmanan.\nAntes kan aksyon kan DILG an organisasyon nin mga empleados kan LGU nagkaigwa nin sarong semanang prayer vigil sa atubangan na madiklom na Municipal Bldg. nganing hagadon an interbensyon kan Dios asin dai nahaloy nagkaigwa nang solusyon.\nAn ibang empleados na habo nang magpasambit kan saindang pangaran nagsabi na saindang pigdedenuncia an mga opisyales lokal orog na si nasa likod kan suspension sa saindang alcalde na iyo si naging causa kan saindang problema sa sueldo maging kan iba pang mga transaksyon.\n‘’Tatawan me sinda nin leksyon sa maabot na pirilian sa Mayo 13’’sabi pa.\nSaro sa nakatabang nganing maparikas an aksyon kan DILG iyo si Presidential Assistant for Bicol Affairs Marvel Clavecilla dawa na ngani naging matagas an mga panindugan kan mag-ibong na lado kan mga nag-iiriwal na opisyales lokal.\nNagkaigwa sinda nin dialogue sa opisina kan PABA, dai nahaloy tinapos kan DILG Bikol an saindang problema. (dpa)


75% sagkod 80% kan mga radyo sa Naga, Iriga asin Camarines Sur kun bakong saderi, kontrolado nin politiko asin pamilya nin mga politic ko.\nNgonyan na nagdadangadang na an eleksyon presidential asin lokal sa Mayo nurong taon 2022, maririsa na sa mga programa maguin AM o FM, public affairs, musical, request and dedication an tanog politika.\nAn natatadang sa 20% kun bakong saderi nin mga negosyante na may mga malls asin mga food supplement products, mga sanga o local station kan mga higanteng network sa Metro Manila.\nSa mga press conferences o media briefings beristado man an mga representante kan political stations saka bako. Sa mga hapot pa lang aram na, lalo na sa mga intrigas.\nMaski an mga request and dedication may paipit nang politika, maski an pagpatugtog nin musika lalo na sa mga live streaming sa facebook na nakakaabot kun saen-saen orog na sa mga pigtratrabahuhan kan mga OFWs na sige man an daralan.\nAn mga para-antabay sa abroad may impluwensya man pati sa borotohan sa masunod na eleksyon. An saindang hinghing kun siisay an ibobotong presidente, gobernador, mayor o congressman may kalakip pang dolyar, euro o kun ano ang klase kan kuartang pig-susueldo sainda duman.\nArog kaiyan an poder asin influencia kan media satuya.\nKaya an mga politiko dai na nasusupog na magbakal nin estasyon o mag-arkila tanganing an radyo iyo an magbalangibog kan saindang kampanya sa politika.\nKadto daw kan dekada 60 maski kan martial law sagkod dekada 70 mayo kan arog kaiyan.\nAn field reporting kadto medyo aktibista na pero mayong politika.\nPero kan mag-abot amay na parte kan dekada 80 dahil sa iwal kan mga maka-Marcos asin maka-Aquino nagpoon na an burulyada. Pero an taga-media aktibo pero dedma sana. An iba ngani nagsasakat pa sa bukid pag-interview kan mga NPA.\nPag-EDSA Revolution nagkabaranga na pero an mayoriya kontrolado na kan Cory Administration lalo na an ABS-CBN.\nNgonyan na mga ngonyan an mga taga-media ribong kun siisay talaga sinda: taga-media o propagandista o parabatok sana.\nParte kan pighahalian kan saindang sueldo dai ninda madeterminaran kun hali sa gobyerno, hali sa parabayad nin buwis, parabakal sa saod o parabakal nin mga herbal medicines, food supplements asin parokyano kan alternative medicine biznesmen.\nMaheheling ta sa resultado kan masunod na eleksyon kun sairisay an magarana: an manok kan mga dinastiya, kan mga nagkokontrol kan KBP o kan mga darakulang negosyante.


Nagdulag Pasiring sa Ehipto an Pamilya ni Jesus | Buhay ni Jesus\nNAGDULAG PASIRING SA EHIPTO AN PAMILYA NI JESUS\nDINARA NI JOSE AN SAIYANG PAMILYA SA NAZARET\nPinukaw ni Jose si Maria para sabihon an sarong importanteng bareta. Nagpahiling pa sana sa saiya sa pangaturugan an anghel ni Jehova, na nagsabi: “Magbangon ka, kuanon mo an aki saka an saiyang ina asin magdulag ka pasiring sa Ehipto, asin dai ka maghali duman sagkod na dai ko sinasabi sa saimo, huli ta hahanapon ni Herodes an aki tanganing gadanon ini.”—Mateo 2:13.\nTulos-tulos na duminulag kan bangging idto si Jose, Maria, asin an saindang aki. Tamang-tama sana an paghali ninda, huling naaraman ni Herodes na linansi siya kan mga astrologo. Sinabihan niya an mga astrologo na bumalik sa saiya para baretaan siya. Pero, nagharali sinda na dai na nagbalik sa saiya. Angguton si Herodes. Huling gusto pa man niya giraray na gadanon si Jesus, ipinagbuot niya na gadanon an gabos na aking lalaki sa Betlehem asin sa palibot kaiyan puon dos anyos pababa. Ibinasar niya an pagkarkulong ini nin edad sa impormasyon na sinabi sa saiya kan mga astrologong hali sa Sirangan.\nAn paggadan na ini sa gabos na aking lalaki sarong nakakatakot na pangyayari! Dai kita nin ideya kun pirang aking lalaki an ginadan, pero an grabeng paghibi asin pagtangis kan nagadanan na mga ina kautuban kan hula sa Bibliya kan propeta nin Diyos na si Jeremias.—Jeremias 31:15.\nMiyentras tanto, si Jose asin an saiyang pamilya nagdulag pasiring sa Ehipto, asin duman na nag-istar. Dangan sarong banggi, nagpahiling giraray ki Jose sa pangaturugan an anghel ni Jehova. “Magbangon ka, kuanon mo an aki saka an saiyang ina,” an sabi kan anghel, “asin magduman ka sa daga nin Israel, huli ta garadan na an mga gustong gumadan sa aki.” (Mateo 2:20) Kaya inisip ngunyan ni Jose na puwede na sindang magpuli sa sadiri nindang lugar. Sa paaging ini, nautob an saro pang hula sa Bibliya—an Aki nin Diyos inapod hali sa Ehipto.—Oseas 11:1.\nMinalataw na gusto kutana ni Jose na mag-istar an pamilya niya sa Judea, na posibleng harani sa banwaan kan Betlehem, kun sain sinda nag-istar bago nagdulag pasiring sa Ehipto. Pero naaraman niya na an maraot na aki ni Herodes na si Arquelao an Hadi ngunyan kan Judea. Sa saro pang pangaturugan, pinatanidan nin Diyos si Jose mapadapit sa peligrong ini. Kaya nagbaklay siya asin an saiyang pamilya pa-norte dangan nag-istar sa siyudad nin Nazaret sa teritoryo kan Galilea, na harayo sa sentro kan mga aktibidad na pangrelihiyon kan mga Judio sa Jerusalem. Nagdakula si Jesus sa komunidad na ini, na nagin kautuban kan saro pang hula: “Aapudon siyang Nazareno.”—Mateo 2:23.\nKan dai na buminalik an mga astrologo, ano an ginibo ni Hading Herodes, asin paano naprotektaran an aking si Jesus?\nPagbalik hali sa Ehipto, taano ta bako sa Betlehem nag-istar si Jose asin an pamilya niya?\nAnong mga hula sa Bibliya an nautob kan panahon na ini?\nHapot Hali sa mga Parabasa—Disyembre 2014\nAno an buot sabihon ni Jeremias kan sambiton niyang pigtatangisan ni Raquel an saiyang mga aking lalaki?\nI-share I-share Nakadulag Sinda sa Sarong Maraot na Hadi


ANO daw an magigibo niato tanganing mapaogma an Dios? May ikakatao daw kita sa saiya?— Sinasabi ni Jehova: “Sadiri ko an lambang layas na hayop kan kadlagan.” Sinasabi man nia: “Sakuya an pirak, asin sakuya an bulawan.” (Salmo 24:1; 50:10; Haggeo 2:8) Pero, may ikakatao kita sa Dios. Ano daw iyan?—\nPinamimili kita ni Jehova kun baga maglilingkod kita sa saiya o dai. Dai nia kita pinipirit na gibohon an gusto niang ipagibo sa sato. Probaran niatong saboton kun taano ta ginibo kita nin Dios sa paagi na makakapamili kita kun baga kita maglilingkod sa saiya o dai.\nAram mo gayod kun ano an robot. Iyan sarong makina na ginibo sa paagi na gigibohon kaiyan an ano man na gustong ipagibo dian kan kaggibo. Kaya dai nakakapamili an robot. Puede kutanang ginibo kita gabos ni Jehova na magin siring sa mga robot. Puede kutanang ginibo nia kita sa paagi na an magigibo ta sana an gusto niang ipagibo sa sato. Alagad dai iyan ginibo nin Dios. Aram mo daw kun taano?— Bueno, may mga kawatan na robot. Kun doonan mo an sarong buton, an gigibohon sana kaiyan kun ano an dinisenyo kan kaggibo kan kawatan na gibohon kaiyan. Nakaheling ka na daw nin kawatan na arog kaiyan?— Parate na nagsasawa an mga tawo sa pagkawat sa sarong kawatan na daing ibang ginigibo kundi kun ano an dinisenyo, o nakaprogram, na gibohon kaiyan. Habo nin Dios na magkuyog kita sa saiya huli ta kita mga robot na nakaprogram na maglingkod sa saiya. Gusto ni Jehova na paglingkodan ta sia huli ta namomoot kita sa saiya asin huli ta gusto tang kuyogon sia.\nTaano ta dai kita ginibo nin Dios na magin arog kan robot na ini?\nAno sa paghona mo an namamatean kan satong langitnon na Ama kun kita nagkukuyog sa saiya huli ta gusto niato?— Bueno, sabihon mo sako, ano daw an epekto kan gawe-gawe mo ki tatay saka nanay mo?— Sinasabi kan Biblia na an aking madonong “nagpapagayagaya sa [saiyang] ama” alagad an aking rungaw “kamondoan kan saiyang ina.” (Talinhaga 10:1) Narisa mo daw na kun kinukuyog mo an ipinapagibo sa saimo ni nanay saka ni tatay mo, nakapaoogma iyan sa sainda?— Alagad ano daw an namamatean ninda kun nakikisuway ka sa sainda?—\nPaano mo mapaoogma si Jehova sagkod si tatay saka si nanay mo?\nNgonyan isip-isipon niato an satong langitnon na Ama, si Jehova. Sinasabi nia sa sato kun paano niato sia mapaoogma. Taano ta dai mo kuanon an saimong Biblia asin buksan iyan sa Talinhaga 27:11. Dian kinakaolay kita nin Dios: “Magpakadonong ka, aki ko, asin pagayagayaha an sakong puso, tanganing makasimbag ako sa saiya na nagduduhagi sa sako.” Aram mo daw kun ano an boot sabihon nin pagduhagi?— Bueno, puede kang duhagion nin sarong tawo paagi sa pagngisi sa saimo asin pagsabi na dai mo kayang gibohon an sinabi mong kaya mong gibohon. Paano daw dinuduhagi ni Satanas si Jehova?— Helingon niato.\nGirumdoma, nanodan niato sa Kapitulo 8 kan librong ini na gusto ni Satanas na magin Numero Uno asin na gusto nia na kuyogon sia kan gabos. Sinasabi ni Satanas na si Jehova sinasamba sana nin mga tawo ta tatawan sinda ni Jehova nin buhay na daing katapusan kun sinda magsamba sa saiya. Kan masugotan na ni Satanas si Adan asin Eva na makisuway ki Jehova, an Dios inangat ni Satanas. Sinabi nia sa Dios: ‘Pinaglilingkodan ka sana nin mga tawo huli sa makukua ninda sa saimo. Tawan mo sana ako nin oportunidad, asin kaya kong patalikodon sa saimo an siisay man.’\nPakatapos na magkasala si Adan asin Eva, paano inangat ni Satanas si Jehova?\nTotoo, mayo sa Biblia an eksaktong mga tataramon na iyan. Alagad kun babasahon niato an manongod sa tawong si Job, magigin malinaw na si Satanas may sinabing arog kaiyan sa Dios. Talagang importante, ki Satanas sagkod ki Jehova, kun baga si Job fiel sa Dios o bako. Buksan niato an satong Biblia sa Job kapitulo 1 asin 2 tanganing helingon kun ano an nangyari.\nMangnoha sa Job kapitulo 1 na si Satanas yaon duman sa langit kan an mga anghel umatubang ki Jehova. Kaya hinapot ni Jehova si Satanas: “Saen ka hale?” Nagsimbag si Satanas na sia hale sa pagmamasid sa daga. Kaya naghapot si Jehova: ‘Namangno mo daw si Job, na sia naglilingkod sa sako asin dai naggigibo nin ano man na maraot?’—Job 1:6-8.\nTolos-tolos na nanarahotan si Satanas. ‘Si Job nagsasamba sana sa saimo ta mayo sia nin problema. Kun hahaleon mo sa saiya an saimong pagprotehir asin bendisyon, susumpaon ka nia nin atubangan.’ Kaya nagsimbag si Jehova: ‘Sige, Satanas, magigibo mo sa saiya an ano man na gusto mo, alagad dai mo pag-anohon mismo si Job.’—Job 1:9-12.\nAno daw an ginibo ni Satanas?— Ipinahabon nia an mga baka asin asno ni Job asin ipinagadan an mga nag-aataman kaiyan. Dangan tuminama an kitkilat, na linaglag an mga karnero asin an mga paraataman kaiyan. Pagkatapos, may nag-arabot asin hinabon an mga kamelyo asin ginadan an mga nag-aasikaso kaiyan. Ultimo, pinapangyari ni Satanas an sarong bagyo nin doros na guminaba sa harong na namumugtakan kan sampulong aki ni Job, asin sinda gabos nagadan. Sa ibong kan gabos na ini, si Job naglilingkod pa man giraray ki Jehova.—Job 1:13-22.\nKan maheling giraray ni Jehova si Satanas, sinabi ni Jehova na fiel pa man giraray si Job. Nanarahotan si Satanas, na sinasabi: ‘Kun pabayaan mo sana akong tawan nin kasakitan an saiyang hawak, susumpaon ka nia nin atubangan.’ Kaya tinogotan ni Jehova si Satanas na tawan nin kasakitan an hawak ni Job alagad pinatanidan nia sia na dai paggadanon si Job.\nAno an tinios ni Job, asin taano ta nakapaogma ini sa Dios?\nSinalakay ni Satanas si Job kaya nagkalugad an bilog niang hawak. Ini mabataon kaya mayo na nin gustong rumani sa saiya. Pati an agom ni Job nagsabi sa saiya: “Sumpaa an Dios asin magadan ka!” An mga nagsasaginsagin na katood ni Job nagsongko asin orog pang pinasakitan an boot nia sa pagsabi na seguradong nakaginibo sia nin maraot na marhay na mga bagay kaya sia nagkakaigwa kan gabos na problemang ini. Minsan siring, sa ibong kan gabos na problema asin kakologan na itinatao ni Satanas ki Job, si Job nagpadagos sa fiel na paglilingkod ki Jehova.—Job 2:1-13; 7:5; 19:13-20.\nAno sa paghona mo an namatean ni Jehova huli sa pagigin fiel ni Job?— Iyan nagpaogma sa saiya ta masasabi ni Jehova ki Satanas: ‘Helinga si Job! Sia naglilingkod sa sako ta gusto nia.’ Magigin kapareho ka daw ni Job, sarong tawo na ikatotokdo ni Jehova bilang halimbawa na nagpapatunay na putikon si Satanas?— An totoo, sarong pribilehio na magtao nin simbag sa paghihingako ni Satanas na kaya niang patalikodon an siisay man sa paglilingkod ki Jehova. Iyan ibinilang nanggad na pribilehio ni Jesus.\nNungka na si Satanas tinogotan kan Dakulang Paratokdo na pagibohon Sia nin ano man na sala. Isip-isipa na sana kun gurano nakapaogma sa saiyang Ama an saiyang halimbawa! Ikatotokdo ni Jehova si Jesus asin masisimbag nia si Satanas: ‘Helinga an sakong Aki! Nagdanay siang biyong fiel sa sako ta ako namomotan nia!’ Isip-isipa man kun gurano an kagayagayahan ni Jesus sa pagpaogma sa puso kan saiyang Ama. Huli sa kagayagayahan na iyan, tinios pa ngani ni Jesus an kagadanan sa sarong hariging pasakitan.—Hebreo 12:2.\nGusto mo daw na arogon an satong Dakulang Paratokdo asin paogmahon si Jehova?— Kun siring, padagos mong adalan an gusto ni Jehova na gibohon mo, asin paogmahon mo sia paagi sa paggibo kaiyan!\nBasahon kun ano an ginibo ni Jesus tangani na mapaogma an Dios asin kun ano man an kaipuhan na gibohon niato, sa Talinhaga 23:22-25; Juan 5:30; 6:38; 8:28; asin 2 Juan 4.\nPuwedeng Makulgan an Diyos—Kun Paano Ta Siya Mapapaugma\nAram mo daw na puwedeng may epekto sa Diyos an ginigibo mo? Aramon kun paano nakulgan si Jehova kan ginibo ni Adan asin Eva.\nI-share I-share Kun Paano Mapaoogma an Dios


Ano an sinasabi kan Biblia manongod sa pag kaag nin tattoo asin hikaw sa hawak?\nHapot: Ano an sinasabi kan Biblia manongod sa pag kaag nin tattoo asin hikaw sa hawak?\nSimbag: An Kasuratan sa Lumang Tipan nagsasabi sa mga Esraelita na, “Asin dai kamo maglugad kan saindong laman huli sa gadan, dai man kamo magtala nin anoman na tanda sa saindo: ako si Jehova” (Levitico 19:28). Alagad dawa mayo na sa irarom kan Kasuratan kan Lumang Tipan an mga paratubod ngunyan (Roma 10:4; Galacia 3:23-25; Efeso 2:15), an katotoohan na igwa nin kasuguan tumang sa pag pa tattoo masabi satuya na dapat sana kitang maghapot manogod kaini. An Bagong Tipan mayong sinabi manongod sa kun an sarong paratubod pwede o dai pwedeng magpatattoo.\nIn relasyon sa pagpatattoo asin pag hikaw sa hawak, sarong marhay na pagbalo an nakasurat sa 1 Corinto 10:31, “Kaya kun kamo kumakan, o uminom, o gumbibo kamo nin anoman, gibuha nindo an gabos manongod sa kamurawayan nin Dios.” An Bagong Tipan dai nagbawal kan pagpapatattoo o pag hikaw sa hawak, alagad dai man kita tinawan nin rason nganing magtubod na gusto kan Dios ni kita magpatattoo o mag hikaw sa hawak.\nAn importanteng biblikal na prinsipyo sa mga isyu na dai an Biblia nag tao nin eksaktong kasuguan iyo ini; kun dai kita sigurado sa sarong bagay kun ini makakatao nin kamurawayan sa Dios o dai, pinakamarhay na dai kita mag gibo kan bagay na iyan. Pinapagirumdom kita kan Roma 14:23 na anoman an bakong sa pagtubod kasalan. Kaipuhan tang tandaan na an satuyang mga hawak, pati na an satuyang kalag, tinubos asin sadiri kan Dios. Dawa ngani bakong direktang manongod sa pagpatattoo o paghikaw sa hawak an nakasurat sa 1 Corinto 6:19-20, igwa ini nin napakagayon na prinsipyo, “O dai kamo nakakaaram na an saindong hawak simbahan nin Espiritu Santo na nasa saindo, na iyan nakamtan nindo hale sa Dios? Asin kamo bakong sadiri nindo man sana; huli ta kamo binakal nin halaga: kaya pamurawaya nindo an Dios diyan sa saindong hawak.” An dakulang katotoohan na ini dapat magkaigwa nin kagabatan sa kun ano an ginigibo ta sa satuyang mga hawak. Kun an satuyang hawak sadiri kan Dios, dapat igwa kita nin malinaw na permiso bago kita magpatattoo o mag laag nin hikaw sa satuyang hawak.


Contact tracing kan LGU Barcelona sa mga nakasalamuha kan nagpositibo sa Covid-19, kompleto na - SORSOGON NEWS ONLINE\nHome News Contact tracing kan LGU Barcelona sa mga nakasalamuha kan nagpositibo sa Covid-19, kompleto na\nContact tracing kan LGU Barcelona sa mga nakasalamuha kan nagpositibo sa Covid-19, kompleto na\nDagos ng tinanggal kan lokal na gobyerno kan Barcelona an ipinaotob na temporary lockdown sa sarong barangay makalihis na makapagrehistro digde nin primerong kaso nin Covid-19.\nSa ipinalowas na executive order no. 23-2020 ni Barcelona Mayor Cynthia Falcotelo Fortes, ipinagsugo kaini an pag-lift sa lockdown na ipina-otob sa Brgy. Jibong makalihis na dagos ng magtapos o makompleto an isinagibong contact tracing sa mga nakasalamuhang persona ni Bicol patient#802 o si Martes Fulgocino Floralde.\nSinabi kan LGU maabot sa onseng indibidwal ang nagkaigwa nin direct o close contact kay Floralde mantang nasa 47 an secondacy contact.\nKasunod kan siring na bagay, pinara kan alkalde an paghandal kan publiko sa pagsasabi na naka-isolate na asin quarantine an mga nasabing indibidwal makalihis an isinagibong contact tracing kan LGU./ Photo Grab: We Work Barcelona PH FB)\nContact tracing kan LGU Barcelona sa mga nakasalamuha kan nagpositibo sa Covid-19, kompleto na Reviewed by Sorsogon-News on 3:51 PM Rating: 5


Ensima - Wikipedia\nSarong modelo nin ensima\nAn ensima o ensaym (Ingles: enzyme) iyo an mga protina na nagsisirbe bilang biyolohikal na katalisador (Ingles: catalyst). Kadaklan kan "biyolohikal na katalisador" (Ingles: biocatalyst) pigsasabing mga ensima. Pinaparikas kan katalisador an paspas nin espesipikong reaksyong kimikal sa selula (Ingles: cell).\nDae nababago an ensima sa mga reaksyon asin pautro-utro ining piggagamit. An selula igwang ribo-ribong mangiba-ngibang klase nin molekula kan ensima na espesipiko sa partikularmente na reaksyong kimikal.\n2 Pag-ngaran asin klasipikasyon\n4 Mga parametrong nakakaapekto sa aktibidad\nPigsasabing igwa nang ideya sa konsepto kan ensima mga siglo bago pa man nadiskobre ini. Nagkapira sa mga enot na pag-aadal digdi iyo an gibo kan taga-Sweden na kimikong si Jon Jakob Berzelius kan taong 1835. Nasambit niya na an ensima daa may aksyong kimikal na kataliko.\nPag-abot kan taong 1926, nakua an purong porma kan ensima. Ini nagibo ni James B. Sumner nin Unibersidad kan Cornell sa New York, Estados Unidos. Nasuway ni Sumner asin pig-kristalisar (Ingles: crystallize) an ensimang may ngarang "urease" hale sa jack bean. An kaggibong ini an nagtao saiya kan Nobel Prize sa taong 1947.\nSi John H. Northrop asin Wendell M. Stanley kan Rockefeller Institute for Medical Research nakakua man nin Nobel Prize sa taong 1947 kaiba si Sumner. Nadiskobre ninda an sarong komplikadong paagi para masuway an pepsin. An teknikong ini sa presipitasyon ni Northrop asin Stanley piggagamit sa pag-kristalisar kan mga pirang ensima.\nPag-ngaran asin klasipikasyon[baguhon | baguhon an source]\nAn kadaklan kan ensima igwang ngaran na nagtatapos sa "-ase". Dae kabale sa konbensyong ini an mga enot na pig-adalang ensima arug kan pepsin, rennin, asin trypsin. An International Union of Biochemistry (I.U.B.) an naggibo nin inisyatibo para sa rekomendasyon na tawanan nin ngaran an mga ensima gamit an substrato (Ingles: substrate) na liliwaton kaini asin an klase kan reaksyong kataliko. Sa irarom kan sistemang ini, an ensimang "uricase" aapudon na "urate: O2 oxidoreductase", sagkod an ensimang "glutamic oxaloacetic transaminase (GOT)" aapudon na "L-aspartate: 2-oxoglutarate aminotransferase".\nAn mga ensima may klasipikasyong base sa reaksyong kimikal na nakatalisar.\nPagdugang o pagbawas kan tubig\nHydrolases - kaiba digdi an esterases, carbohydrases, nucleases, deaminases, amidases, asin proteases\nHydrases arug kan fumarase, enolase, aconitase and carbonic anhydrase\nPagbalyo kan electrons\nPagbalyo kan radical\nTransglycosidases - kan mga monosaccharides\nTransphosphorylases asin phosphomutases - kan phosphate group\nTransaminases - kan grupong amino\nTransmethylases - kan sarong grupong methyl\nTransacetylases - kan sarong grupong acetyl\nPagsuway o pagbilog kan sarong C-C bond\nPagliwat sa geometriya o istraktura kan molekula\nPag-ibanan kan duwang molekula uli sa hydrolysis kan pyrophosphate bond sa ATP o iba pang tri-phosphate\nMekanismo[baguhon | baguhon an source]\nAn mga ensima mga kataliko na nagpaparikas sa reaksyong kimikal kun sain dae sinda napapasa-irarom sa permanenteng pagkaliwat gikan sa reaksyon. Dae sinda nagagamit sa reaksyon pati naman dae nagluluwas sa mga produkto kan reaksyon.\nMekanismo kan ensima\nAn mekanismo kan ordinaryong reasksyong ensima (E) binabalehan kan substrato (S) na iyong mawot liwaton sa reaksyon. Masalak an substrato sa ensima sa aktibong sityo asin an pagdukot na ini an masirbing tahaw kan bilog na reaksyon kun sain mahimo ini kan inaapod na "Enzyme-Substrate Complex". Sa pagporma kan "complex" na ini, nagigin mas reaktibo an substrato asin dagos naman nagpapaspas an reaksyong kimikal.\nSa katapusan kan reaksyon, masuway na an ensima sa minamawot na produkto kan reaksyon. Mientras, dapat mayong nangyaring kaibahan sa ensima.\nMga parametrong nakakaapekto sa aktibidad[baguhon | baguhon an source]\nKaipuhan an pagkaaram sa kinetikong teorya kan ensima tangarig mas maintindihan an ordinaryong mekanismo kan ensima asin para mas mapili an tamang paagi sa pag-analisar kaini. Kaipuhan maaraman an kondisyon kan kalibotan uli ta igwang mga parametro kun sain nakadepende an paspas kan reaksyong ensima. An mga ini iyo an:\nKonsentrasyon kan ensima\nKonsentrasyon kan substrato\nPresensiya kan Inhibitor o Activator\nAlpha amylase - hale sa amylose kan malta na iyo an naggigibo nin glucose, maltose, asin saradit na oligosaccharides\nBeta amylase - hale sa amylose kan malta na naggigibo nin maltose sana\nBetaglucanases - iyo an minamawot na ensima tangarig mahali an Beta-glucans sa malta na matao nin lapot sa serbesa\n↑ 3.0 3.1 http://www.worthington-biochem.com/introbiochem/naming.html\n↑ 4.0 4.1 http://www.worthington-biochem.com/introbiochem/reactions.html\nAn Wikimedia Commons igwa nin medya dapit sa Ensima.\nKinua sa "https://bcl.wikipedia.org/w/index.php?title=Ensima&oldid=213463"\nHuring binago an pahinang ini kaitong 3 Setyembre 2021, alas 13:13.


Duwang kabayo na sana ang matada? | catanduanestribune.com news\nDuwang kabayo na sana ang matada?\n1,917 views · 0 comments ·\nIni daa an posibleng mangyari sa Marso pagpoon kan campanya nin mga candidato para sa tocawan na babayaan ni Cong Cesar.\nAn pagmate daa kan mga mayor na candidato, pati na an mga parabantay sa local na politica, dae na maabante an campanya ni dating Cong Cotipyo ta baguing dae man nin tawo, dae man ngani daa gapamiting kan mga lideres.\nPosible daang mapinaw na sana ini sa Virac o kung mangyari man, magpadagos alagad para sana macua an votong madalagan qui Manoy Jorge kung si JAS makurambiste.\nSegun pa sa sarong chismosong candidato, nagpamate na man daa si Manoy Hec na tibaad dae na magpadagos kan campanya, lalo na ta an kukuahaaan ninda ni Manay Siliwong nin voto iyo an Caramoran y Pandan. Posible daang magpa-reimbursar na sana ini kan saiyang gastos sa pagribot sa isla y panaltag sa mga lider o kaalyadong candidato.\nEntonces, kung maatras si JAS y Manoc Hec, an matada na sana sa karera sa pagka-congressman iyo si Manay Siliwong y Manoy Jorge.\nIni an laban nin pinakamaperac na candidato kontra sa pinaka-qualificadong aspirante na igua man nin sadiring hinanapan. Helingon ta daw kung sisay an maglamang sa mga tawo paglaog kan kampanya.\nBawal na palan mag-inom nin alak an mga pulis sa mga pampublicong lugar arog kan ARDCI, Sea Breeze, Reco’s, Kemji o Carrie’s.\nMas lalong bawal na maheling sinda sa Calle Mabole, ta bako sanang maripot na bote nin alak an piganamitan duman, he! he! he!\nDati nang binawal sinda asin sa mga opisyal nin gobyerno na maglaog sa mga casino.\nDae ko lang isi kung sinda bawal man magtocaw sa madyungan, tong-itan, pokeran, o bulangan, kabale na an Global.\nSa isla, dae man siguro ma-istrikto an PNP lalo na kung off-duty man si Pay y kaipuhan na pakaonon man nin masiram-siram an familia.\nNangarasab palan si Bise Mayor Boroy duman sa Bato kan gibohon an Unity Walk y Peace Covenant Signing para sa mga candidato sa local na eleksyon sa Mayo.\nTinaboga daa kan bise an pulis asin Comelec sa soboot maanomalyang pagpa-eleksyon kan 2016, bagay na dae daa nagustuhan kan election officer y mga pulis.\nSegun sa mga nakadangog, dae na daa cotana nagdiscurso sa tribuna si Boroy, ta parareho man gabos na candidato na nagbalga kan Omnibus Election Code kan nacaaguing pirilian, he! he! he!\nIyo ngani ini an diferencia kan mga covenant signing kan mga candidato, ta an may kaya sanang gumibo nin pagbalga kan election code iyo itong sobra an panggastos sa campanya. An mga daeng imo, dae man makabakal nin voto y dae man makabayad nin mga goons.\nHaen na an mga maorag na politico sa isla?\nPorbahe niyo daw kabongaga an Philippine Ports Authority sa Tabaco ta igua naman nin ginibong makapatios sa mga biyaherong taga-isla.\nPinahare daa kan port manager an ticketing booth kan RSL, Bicolandia y Silangan duman sa laog kan passenger terminal y binary dindi sa iguang main gate.\nMagpoon daa sa Viernes, Febrero 1, dae na palaogon an mga bus y van sa pier para magdiskarga nin pasahero.\nAn gustong sabihon kan PPA, mabarababa gabos magpoon sa gurang, aqui, omboy, pilay, buta o bados, bitbit an saendang magabat na bagahe, para magpila para sa saendang tiket sa lantsa. Dae pang pandong an pipilahan, caya aaldawan o uuranan.\nPakakua kan tiket, mabatlay pa terminal, guyod an mga bagahe ta habo na maggastos sa mga porter, papunta sa terminal tanganing magbayad nin terminal fee, maagui sa terminal nin dae masarong minute saka masakay sa lantsa.\nHaen daw an satong congressman na iyo an chairman kan House transportation committee? Haen daw an gobernador na an familia iyo an cagsadiri kan sarong lantsa? Haen daw an mga alcaldeng nasanay na sa eroplano? Haen daw an mga bocal kan Sangguniang Panlalawigan?\nHabang dae pa gapoon an campanya y libre pa ang bayad sa buaaw sa tribuna, porbahe niyo daw tabi bag-ohon an katarantaduhan na ini sa PPA Tabaco. Ini kung igua pa kamong pagmaculog sa mga biyaherong taga-isla na daeng cuartang pambayad sa PAL o CebuPac.\nIgua pa kamong mahigit sarong bulan para gibohon ini. An dae maghiwas, mabawasan nin voto, sigurado y cierto….


CD Servita ginisa kan SP sa isyu sa jueteng\nDai maipaliwanag ni City Director Col. Felix Servita kan Naga City Police Office (NCPO) sa mga miembros kan Sanggunian Panlungsod kun tano ta dai napapapundo an operasyon kan ilegal na jueteng sa saiyang area of responsibility.\nLangtadan na an tarayaan dai pa naaaraman alagad an Philippine Charity Sweeptakes Office (PCSO) sa Camarines Sur sa pamamayo ni Jobet Ramos nag-aaram kan ilegal na sugal.\nAn NCPO igwang alokasyon sa intelligence fund mas marhay pa an PCSO detalyado an report asin mga listahan kan mga nagluluwas na numero sa tolong veces na gugo kan jueteng aroaldaw?, saro ini sa mga kahapotan ni Consejal Mila Raquid-Arroyo sa City Director.\nAn simbag kan CD igwa naman sindang nadakop asin kinasohan, kun igwang nagsusombong sa NCPO kaipuhan pa an maninigong ‘validation’.\nBako man sa Ciudad nin Naga an operasyon envez nagcocolecta sana an mga correador asin an bola sa luwas kan ciudad, sabi pa sa paliwanag ni Servita.\nSi Consejal Vidal Castillo nagbuyagyag man na nakakadamay sa isyu sa jueteng iyo si Bise Presidente Leni Robredo mala ngani nagluwas pa sa sarong artikulo sa tabloid sa nasyonal na may titulong ‘Jueteng sa hometown ni Leni umarangkada na’.\nSinabi ni Castillo na aram niya na may motibo political an sinambit na artikulo kaya pigdadamay an Bise Presidente, an solusyon digdi ipapundo kan NCPO an ilegal na sugal.\nNagtindog man si Consejal Greg Abonal asin an saiyang kahapotan dakul nganing nadadakop na mga envuelto sa droga na sekreto an transaksyon alagad an jueteng na langtadang an tarayaan dai naheheling kan NCPO.\nSinabi pa kan CD na igwa na siyang direktiva sa mga Police Sub Station na darakopon an mga nagpapatarayang correador.


Home / News / Madiklom—ini an pwedeng mangyari sa fecha 15 ngonian na bulan kun putolan man nin kuryente an CASURECO II\nBicol Standard Newspaper Thursday, January 09, 2014 News\nNAGA CITY – Nakakabayad pa sana kan mga utang ngonian na bulan sa “power supplier”, an CASURECO II, igwa na naman nin narecibeng bagong mga babayadan.\nIni iyo an power bill deposit na sinisingil na kan Philippine Electricity Market Corporation (PEMC), na nag aabot sa kantidad na P89 milyones. Ini dapat bayadan sa fecha 15 ngonian na Enero.\nAfuera sa ipig mamandang power bill deposit, an CASURECCO II, dapat na man magbayad sa Wholesale Electricity Spot Market (WESM) kan consumo sa kuryente ngonian na bulan, na nagkakantidad man nin P187 milyones.\nSinabi kasoodma ni Manny Rojo, an parapahayag kan cooperatiba na dae aram kan manejamiento, kun saen makua kan nasambit na dakulang marhay na kantidad, orog nang an fecha 15, ngonian na bulan, harani nang maray.\nEn caso mangyari an tinatakutan na bagay, madiklom an mga banwaan kan Pili, Minalabac, Milaor, Canaman, Calabanga, Tinambac, Siruma, asin an ciudad kan Naga.\nAn siring na sitwasyon, garong gayo itunutogot na kan gobierno na an gabos na mga kooperatiba, mapasa-kamot na kan mga pribadong negosyante, arog kan nangyari sa Albay Electric Cooperative (ALECO) na sa presente napasakamot na kan pribadong mga negosyante.\nDae pa lang nahahaloy, an Camarines Sur Electric Cooperative (CASURECO) III, nag agi man sa siring na problema.\nMientastanto, sa entrevista kan media, pigconfirmar ni Rojo na 99% nang madadagos an pag putol, sa rason na mayong pwedeng mabirikan na solusyon para hipnoan an problema.\nIba pang mga bareta asin anuncio:\nMadiklom—ini an pwedeng mangyari sa fecha 15 ngonian na bulan kun putolan man nin kuryente an CASURECO II Reviewed by Bicol Standard Newspaper on Thursday, January 09, 2014 Rating: 5


Kun Ano an Kahulogan kan Pagkamoot sa Satong Kapwa\nAn Torrengbantayan—Pag-aadalan na Edisyon | Disyembre 1, 2006\nBASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Griego Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Pranses Rarotongan Romanian Samoan Setswana Seychelles Creole Shona Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Urdu Vietnamese\n“Kamotan mo an saimong kapwa nin siring sa saimo man sana.”—MATEO 22:39.\n1. Paano niato ipinapaheling na namomotan niato an Dios?\nANO an hinahagad ni Jehova sa mga nagsasamba sa saiya? Sa pira sanang simple asin mahalagang mga tataramon, sinumaryo ni Jesus an simbag. Sinabi nia na an nakakalabi sa gabos na togon iyo an kamotan si Jehova sa bilog niatong puso, kalag, isip, asin kosog. (Mateo 22:37; Marcos 12:30) Siring kan naheling niato sa naenot na artikulo, kalabot sa pagkamoot sa Dios an pagkuyog sa saiya asin pag-otob kan saiyang mga togon bilang paghimate sa pagkamoot na ipinaheling nia sa sato. Para sa mga namomoot sa Dios, an paggibo kan saiyang kabotan bakong pagabat; nagtatao iyan sa sainda nin dakulang kaogmahan.—Salmo 40:8; 1 Juan 5:2, 3.\n2, 3. Taano ta maninigo niatong tawan nin atension an togon na kamotan an satong kapwa, asin anong mga hapot an minalataw?\n2 Sinabi ni Jesus na an ikaduwang nakakalabi sa gabos na togon konektado sa enot: “Kamotan mo an saimong kapwa nin siring sa saimo man sana.” (Mateo 22:39) Tatawan niato ngonyan nin atension an togon na ini, asin ini may marahay na dahelan. An mga panahon na kinabubuhayan niato midbid sa maimot asin biribid na klase nin pagkamoot. Sa saiyang ipinasabong na paglaladawan kan “huring mga aldaw,” isinurat ni apostol Pablo na an mga tawo magigin mamomoton, bakong sa lambang saro, kundi sa sainda man sana, sa kuarta, asin sa kasingawan. Dakol an “dai nin natural na kapadangatan,” o siring kan pagkasabi kan sarong traduksion sa Biblia, sinda “mayo nin normal na kapadangatan para sa saindang mga pamilya.” (2 Timoteo 3:1-4) Si Jesu-Cristo naghula: “Dakol an . . . papasaloiban an kada saro patin ikakaongis an kada saro. . . . An pagkamoot nin dakol malipot.”—Mateo 24:10, 12.\n3 Minsan siring, mangnoha na dai sinabi ni Jesus na an pagkamoot nin gabos malipot. Nagkaigwa asin magkakaigwa pirme nin mga nagpapaheling kan klase nin pagkamoot na hinahagad ni Jehova sagkod maninigo sa saiya. An mga totoong namomoot ki Jehova magmamaigot na mansayon an iba nin siring kan pagmansay Nia. Pero, siisay an satong kapwa na dapat niatong kamotan? Paano kita maninigong magpaheling nin pagkamoot sa satong kapwa? Makakatabang sa sato an Kasuratan na simbagon an mahahalagang hapot na ini.\nSiisay an Sakong Kapwa?\n4. Oyon sa Levitico kapitulo 19, kiisay dapat magpaheling nin pagkamoot an mga Judio?\n4 Kan sinasabihan an Fariseo na an ikaduwang nakakalabi sa gabos na togon iyo an kamotan an kapwa nin siring sa saiya man sana, an sinasabi ni Jesus iyo an espesipikong ley na itinao sa Israel. Nakasurat iyan sa Levitico 19:18. Sa kapitulo man sanang iyan, sinabihan an mga Judio na, apuera sa mga kapwa Israelita, maninigo nindang mansayon an iba bilang saindang kapwa. An bersikulo 34 nagsasabi: “An nakikihimanwa na nag-iistar bilang nakikihimanwa sa saindo maninigong ibilang nindo na propiong taga dian sa saindo; asin kamotan mo sia nin siring sa saimo man sana, huli ta kamo nagin mga nakikihimanwa sa daga nin Egipto.” Sa siring, dawa an mga bakong Judio, espesyalmente an mga proselito, dapat na trataron na may pagkamoot.\n5. Paano sinabot kan mga Judio an pagkamoot sa kapwa?\n5 Minsan siring, an Judiong mga namomoon kan panahon ni Jesus, laen an pagmansay sa bagay na ini. Itinokdo kan nagkapira na an mga terminong “katood” asin “kapwa” iinaaplikar sana sa mga Judio. An mga bakong Judio dapat na ikaongis. Nangatanosan an siring na mga paratokdo na dapat na hamakon kan mga diosnon an mga daing Dios. “Sa siring na kamugtakan,” an sabi nin sarong reperensia, “seguradong maoswag an pagkaongis. Dakol an nag-aako kaiyan.”\n6. Anong duwang punto an lininaw ni Jesus kan nagtataram sia manongod sa pagkamoot sa kapwa?\n6 Sa saiyang Sermon sa Bukid, tinawan ni Jesus nin atension an isyung ini, na liniliwanag kun siisay an maninigong trataron na may pagkamoot. Sia nagsabi: “Nadangog nindo na sinabi, ‘Kamotan an saimong kapwa asin ikaongis an saimong kaiwal.’ Minsan siring, ako nagsasabi sa saindo: Padagos na kamotan an saindong mga kaiwal asin ipamibi idtong mga nagpepersegir sa saindo; tanganing mapatunayan nindo na kamo mga aki kan saindong Ama na nasa kalangitan, mantang pinapasirang nia an saiyang saldang sa mga marigsok asin marahay asin pinapaoranan nia an mga matanos asin bakong matanos.” (Mateo 5:43-45) Duwang punto an lininaw digdi ni Jesus. Enot, si Jehova matinao asin maboot sa mga marahay sagkod sa mga maraot. Ikaduwa, maninigo niatong sunodon an saiyang halimbawa.\n7. Anong leksion an manonodan niato sa parabola manongod sa Samaritano na tataong makipagkapwa-tawo?\n7 Sa saro pang pangyayari, sarong Judio na dakol an aram sa Ley an naghapot ki Jesus: “Siisay man nanggad an sakuyang kapwa?” Nagsimbag si Jesus paagi sa pagsaysay nin sarong parabola manongod sa sarong Samaritano na nakanompong nin sarong lalaki, sarong Judio, na sinalakay nin mga parahabon asin inagawan kan saiyang mga rogaring. Dawa ngani an mga Judio sa pangkagabsan hinahamak an mga Samaritano, binolong kan Samaritano an mga lugad kan lalaki asin dinara sia tangani na magin ligtas sa sarong harong na dagosan, na duman sia puedeng maomayan. An leksion? An satong pagkamoot sa kapwa maninigong ipaheling man sa mga tawo na bako niatong kapareho an rasa, nasyonalidad, o relihion.—Lucas 10:25, 29, 30, 33-37.\n8. Ano an sinasabi kan Levitico kapitulo 19 manongod sa kun paano ipapaheling an pagkamoot?\n8 An pagkamoot sa kapwa, kapareho kan pagkamoot sa Dios, bako sanang pagmate; may kalabot iyan na paghiro. Makakatabang an dugang pang pag-estudyar sa konteksto kan pagboot na nakasurat sa Levitico 19 na nagsasadol sa banwaan nin Dios na kamotan an saindang kapwa nin siring sa sainda man sana. Dian mababasa niato na dapat na togotan kan mga Israelita an mga nagsasakit nin makuri asin nakikihimanwa na makikabtang sa pag-ani. Mayo nin lugar an paghabon, pandadaya, o pagputik. Maninigo na mayo nin pagpaorog an mga Israelita pag-abot sa hudisyal na mga bagay. Dawa ngani kaipuhan nindang tumao nin pagsagwe kun kinakaipuhan, espesipiko sindang sinabihan: “Dai ka maongis sa saimong tugang sa saimong puso.” An mga ini asin dakol pang ibang pagboot sinumaryo sa mga tataramon na: “Kamotan mo an saimong kapwa nin siring sa saimo man sana.”—Levitico 19:9-11, 15, 17, 18.\n9. Taano ta pinagbotan ni Jehova an mga Israelita na magdanay na siblag sa ibang nasyon?\n9 Minsan ngani an mga Israelita kaipuhan na magpaheling nin pagkamoot sa iba, kaipuhan man sindang magin siblag sa mga nagsasamba sa falsong mga dios. Si Jehova nagpatanid manongod sa mga peligro asin epekto nin maraot na pag-iriba. Halimbawa, may labot sa mga nasyon na dapat na palayason kan mga Israelita, si Jehova nagboot: “Dai ka makipag-alyansa paagi sa pag-agom sa sainda. Dai mo ipagtao an saimong aking babae sa saiyang aking lalaki, asin dai mo pagkuanon an saiyang aking babae para sa saimong aking lalaki. Huli ta papatalikodon nia an saimong aking lalaki sa pagsunod sa sako, asin sinda siertong maglilingkod sa ibang mga dios; asin an kaanggotan ni Jehova talagang malaad tumang sa saindo.”—Deuteronomio 7:3, 4.\n10. Tumang sa ano kita kaipuhan na magmaan?\n10 Kaagid kaiyan, an mga Kristiano nagmamaan tumang sa pakikipagrelasyon sa mga puedeng magpaluya kan saindang pagtubod. (1 Corinto 15:33) Kita sinasadol: “Dai kamo makipagsakal na bakong timbang sa mga dai nagtutubod,” sa mga bakong kabtang kan Kristianong kongregasyon. (2 Corinto 6:14) Dugang pa, hinahatolan an mga Kristiano na mag-agom ‘sana dian sa Kagurangnan.’ (1 Corinto 7:39) Pero, nungka na maninigo niatong pagmenoson an mga bako niatong kapareho na nagtutubod ki Jehova. Si Cristo nagadan para sa mga parakasala, asin dakol na dati naggigibo nin labi-labi karaot na mga bagay an nagbakle asin nakipag-ulian sa Dios.—Roma 5:8; 1 Corinto 6:9-11.\n11. Ano an pinakamarahay na paagi na ipaheling an pagkamoot sa mga dai naglilingkod ki Jehova, asin taano?\n11 Sa pagpaheling nin pagkamoot sa mga dai naglilingkod sa Dios, mayo na nin mas marahay na magigibo kita kisa pag-arog mismo ki Jehova. Minsan ngani sia dai namomoot sa karigsokan, nagpapaheling sia nin mamomoton na kabootan sa gabos paagi sa pagtao sa sainda kan oportunidad na tumalikod sa saindang maraot na mga dalan asin mag-ako nin buhay na daing katapusan. (Ezequiel 18:23) Si Jehova ‘nagmamawot na an gabos makapagsolsol.’ (2 Pedro 3:9) Kabotan nia na “an gabos na klase nin tawo makaligtas asin makaabot sa tamang kaaraman sa katotoohan.” (1 Timoteo 2:4) Iyan an dahelan kun taano ta isinugo ni Jesus an saiyang mga parasunod na maghulit asin magtokdo patin ‘gumibo nin mga disipulo sa mga tawo kan gabos na nasyon.’ (Mateo 28:19, 20) Paagi sa pakikikabtang niato sa gibohon na ini, ipinapaheling niato an pagkamoot sa Dios sagkod sa kapwa, iyo, pati ngani sa satong mga kaiwal!\nPagkamoot sa Kristianong mga Tugang Niato\n12. Ano an isinurat ni apostol Juan manongod sa pagkamoot sa satong tugang?\n12 Si apostol Pablo nagsurat: “Gumibo kita kan marahay sa gabos, alagad orog na sa mga may relasyon sa sato sa pagtubod.” (Galacia 6:10) Bilang mga Kristiano, may obligasyon kita na magpaheling nin pagkamoot sa mga may relasyon sa sato sa pagtubod—an satong espirituwal na mga tugang na lalaki asin babae. Gurano kahalaga an pagkamoot na ini? Idinodoon an mahalagang puntong ini, si apostol Juan nagsurat: “An lambang naoongis sa saiyang tugang paragadan . . . Kun an siisay man nagsasabi: ‘Namomoot ako sa Dios,’ alagad ta naoongis sia sa saiyang tugang, sia putikon. Huli ta an dai namomoot sa saiyang tugang, na saiyang naheheling, dai puede na namomoot sa Dios, na dai nia naheheling.” (1 Juan 3:15; 4:20) Mapuersang mga tataramon ini. An mga tataramon na “paragadan” asin “putikon” iinaplikar ni Jesu-Cristo ki Satanas na Diablo. (Juan 8:44) Nungka tang gugustohon na iaplikar sa sato an mga tataramon na iyan!\n13. Sa anong mga paagi kita makakapaheling nin pagkamoot sa mga kapagtubod?\n13 An tunay na mga Kristiano “tinotokdoan nin Dios na magkaminorootmootan.” (1 Tesalonica 4:9) Dapat kitang mamoot “bakong sa tataramon ni sa dila, kundi sa gibo asin katotoohan.” (1 Juan 3:18) An satong pagkamoot maninigo na “mayo nin pagsaginsagin.” (Roma 12:9) Pinapahiro kita kan pagkamoot na magin maboot, mapagmalasakit, mapagpatawad, matinios asin bakong maimon, hambogon, arogante, o maimot. (1 Corinto 13:4, 5; Efeso 4:32) Nagtutulod iyan sa sato na ‘maglingkod sa lambang saro.’ (Galacia 5:13) Sinabihan ni Jesus an saiyang mga disipulo na magkaminorootmootan siring kan pagkamoot nia sa sainda. (Juan 13:34) Kun siring, an sarong Kristiano maninigong magin andam na itao dawa an saiyang buhay para sa mga kapagtubod kun kinakaipuhan.\n14. Paano niato ikakapaheling an pagkamoot sa laog kan pamilya?\n14 Nangorognang maninigo na ikapaheling an pagkamoot sa laog kan Kristianong pamilya asin partikularmente sa pag-oltanan kan agom na lalaki asin babae. Dayupot na marhay an bogkos nin pag-agoman kaya si Pablo nagsabi: “An mga agom na lalaki kaipuhan na mamoot sa saindang agom na babae siring sa saindang sadiring hawak.” Idinagdag nia: “An namomoot sa saiyang agom na babae namomoot sa saiya man sana.” (Efeso 5:28) Maheheling niato na inotro ni Pablo an konsehong ini pagkatapos nin limang bersikulo. An agom na lalaki na namomoot sa saiyang agom na babae dai aarogon an mga Israelita kan kapanahonan ni Malaquias na trinaydor an saindang agom. (Malaquias 2:14) Pakamamahalon nia sia. Mamomotan nia sia nin siring kan pagkamoot ni Cristo sa kongregasyon. Siring man, pagkamoot an mapahiro sa agom na babae na igalang an saiyang agom.—Efeso 5:25, 29-33.\n15. An pakaobserbar sa pagkamoot na ginigibo sa magturugang nagpahiro sa nagkapira na magkomento asin gumibo nin ano?\n15 Malinaw nanggad, an klaseng ini nin pagkamoot iyo an nagpapamidbid na tanda kan tunay na mga Kristiano. Si Jesus nagsabi: “Paagi kaini an gabos makakaaram na kamo an sakong mga disipulo, kun kamo nagkakaminorootmootan.” (Juan 13:35) An pagkamoot niato sa lambang saro nagdadagka sa mga tawo na rumani sa Dios na satong namomotan asin irinerepresentar. Halimbawa, hale sa Mozambique an baretang ini manongod sa sarong pamilyang Saksi. “Nungka pa kaming nakaheling nin arog kaiyan. Sa hapon, sarong makosogon na doros an nagpoon na maghuyop, na sinundan nin makosog na oran asin mga gapong graniso. Ginaba kan makosog na doros an samong harong na gibo sa gaho, asin ilinupad an mga atop na sim. Kan an samong mga tugang sa kataed na mga kongregasyon mag-arabot asin magtarabang na itogdok liwat an samong harong, an nasorpresang mga kataed niamo nagsabi: ‘Marahayon an saindong relihion. Nungka pa kaming tinabangan nin arog kaini kan samong simbahan.’ Binuklat niamo an Biblia asin ipinaheling sa sainda an Juan 13:34, 35. Dakol sa samong kataraed an nag-aadal na ngonyan sa Biblia.”\nPagkamoot sa mga Indibiduwal\n16. Ano an pagkakalaen kan pagkamoot sa sarong grupo asin pagkamoot sa mga indibiduwal?\n16 Bakong depisil na kamotan an satong kapwa bilang sarong grupo. Minsan siring, an pagkamoot sa mga indibiduwal puedeng magin depisil nanggad. Halimbawa, ipinapaheling kan nagkapirang tawo an pagkamoot sa kapwa paagi sana sa pagtao nin donasyon sa nagkapirang organisasyon sa pag-abuloy. Sa katunayan, mas pasil nanggad na sabihon na namomotan niato an satong kapwa kisa kamotan an sarong katrabaho na garo mayong pagmakolog sa sato, an sarong nakakauyam na tawo na nakaistar sa kataed na harong, o sarong katood na may ginibong nakadesganar sato.\n17, 18. Paano si Jesus nagpaheling nin pagkamoot sa mga indibiduwal, asin ano an motibo nia sa paggibo kaiyan?\n17 Kun dapit sa pagkamoot na ini sa mga indibiduwal, may manonodan kita ki Jesus, na sangkap na ipinabanaag an mga kualidad nin Dios. Dawa ngani nagdigdi sia sa daga tanganing haleon an kasalan kan kinaban, nagpaheling sia nin pagkamoot sa mga indibiduwal—sa sarong herelangon na babae, sa sarong daoton, sa sarong aki. (Mateo 9:20-22; Marcos 1:40-42; 7:26, 29, 30; Juan 1:29) Kaagid kaiyan, nagpapaheling kita nin pagkamoot sa satong kapwa paagi sa pagtratar niato sa mga indibiduwal na nanonompongan niato sa aroaldaw.\n18 Minsan siring, maninigo na nungka niatong paglingawan na an pagkamoot sa kapwa konektado sa pagkamoot sa Dios. Minsan ngani tinabangan ni Jesus an mga dukha, pinaomayan an mga may helang, asin pinakakan an mga nagugutom, an saiyang motibo sa paggibo kan gabos na bagay na ini saka sa pagtotokdo sa kadaklan iyo na tabangan an mga tawo na makipag-ulian ki Jehova. (2 Corinto 5:19) Ginibo ni Jesus an gabos na bagay sa ikakamuraway nin Dios, na dai noarin man linilingawan na irinerepresentar asin ipinapabanaag nia an Dios na saiyang namomotan. (1 Corinto 10:31) Paagi sa pag-arog sa halimbawa ni Jesus, kita man makakapaheling nin tunay na pagkamoot sa kapwa asin kadungan kaiyan magdadanay na bakong kabtang kan kinaban nin marigsok na katawohan.\nPaano Niato Mamomotan an Satong Kapwa nin Siring sa Sato Man Sana?\n19, 20. Ano an boot sabihon kan kamotan an satong mga kataed nin siring sa sato man sana?\n19 Si Jesus nagsabi: “Kamotan mo an saimong kapwa nin siring sa saimo man sana.” Normal na magmakolog kita sa sato man sana asin na magkaigwa nin rasonableng paggalang sa sadiri. Kun bakong arog kaiyan, an togon magigin daing kahulogan. An tamang pagkamoot na ini sa sadiri dai dapat na ipareho sa pagkamoot na sadiri sana an iniintindi na nasambit ni apostol Pablo sa 2 Timoteo 3:2. Imbes, iyan rasonableng pakamate nin pagpahalaga sa sadiri. Ilinadawan iyan nin sarong nag-espesyalisar sa Biblia bilang “sarong timbang na pagkamoot sa sadiri na bako man na sa narsisismong saboot na ‘Nakakalabi ako’ asin bako man na masokismong saboot na ‘Mas hababa ako.’”\n20 An pagkamoot sa iba nin siring sa pagkamoot sa sadiri man sana nangangahulogan na minamansay niato an iba nin siring sa boot niatong magin pagmansay sa sato asin tinatratar niato an iba nin siring kan boot niatong magin pagtratar sa sato. Si Jesus nagsabi: “Kun siring, an gabos na boot nindong gibohon sa saindo nin mga tawo, gibohon man nindo sa sainda.” (Mateo 7:12) Mangnoha na dai sinabi ni Jesus na perepensaron an nakaaging ginibo sa sato kan iba dangan balosan iyan sa kaparehong paagi. Imbes, kaipuhan na isipon niato kun paano niato gustong trataron kita dangan humiro oyon dian. Mangnohon man na dai linimitaran ni Jesus an saiyang tataramon sa mga katood asin tugang. Ginamit nia an mga tataramon na “mga tawo,” tibaad tanganing iparisa na arog kaini an maninigo niatong igawe sa gabos na tawo, sa gabos na nanonompongan niato.\n21. Paagi sa pagpaheling nin pagkamoot sa iba, ano an pinapatunayan niato?\n21 An pagkamoot sa satong kataed maprotehir sa sato sa paggibo nin maraot. Si apostol Pablo nagsurat: “An kodigo nin ley, ‘Dai ka magsambay, Dai ka maggadan, Dai ka maghabon, Dai ka maara,’ asin ano pa man na ibang pagboot, pinagsararo na sa tataramon na ini, arin na baga, ‘Kamotan mo an saimong kapwa nin siring sa saimo man sana.’ An pagkamoot dai naggigibo nin karompotan sa saiyang kapwa.” (Roma 13:9, 10) An pagkamoot magpapahiro sa sato na humanap nin mga paagi na gumibo nin marahay sa iba. Paagi sa pagkamoot sa kapwa tawo, pinapatunayan niato na namomotan man niato an saro na naglalang sa tawo sa Saiyang ladawan, si Jehova Dios.—Genesis 1:26.\n• Kiisay kita maninigong magpaheling nin pagkamoot, asin taano?\n• Paano kita makakapaheling nin pagkamoot sa mga dai naglilingkod ki Jehova?\n• Paano ilinaladawan kan Biblia an pagkamoot na maninigo niatong ipaheling sa satong mga tugang?\n• Ano an boot sabihon kan kamotan an satong kapwa nin siring sa sato man sana?\n“Siisay man nanggad an sakuyang kapwa?”\nAn pagkamoot ni Jesus ipinaheling man sa mga indibiduwal\nI-share I-share Kun Ano an Kahulogan kan Pagkamoot sa Satong Kapwa\nTaano ta Kaipuhan na Mamidbid an Anticristo?\nNabuyagyag an Anticristo\nTampok na mga Kabtang sa Libro nin Isaias—I\nAn Pakikilaban Niamo Tanganing Magdanay na Makosog sa Espirituwal\nMay Pakinabang an Magin Sadiosan\nKamotan Nindo an Dios na Namomoot sa Saindo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Disyembre 1, 2006\nI-share I-share AN TORRENGBANTAYAN—PAG-AADALAN NA EDISYON Disyembre 1, 2006\nAN TORRENGBANTAYAN—PAG-AADALAN NA EDISYON Disyembre 1, 2006


Apokripal na mga Ebanghelyo—Nakatagong mga Katotoohan Dapit ki Jesus?\nAn Torrengbantayan | Abril 2012\nBASAHON SA Afrikaans Albanian Aleman Amharic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ga Georgian Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lithuanian Luo Malagasy Myanmar Ndebele Ngabere Norwegian Ossetian Pangasinan Polish Portuguese Pranses Quechua (Bolivia) Rarotongan Romanian Ruso Samoan Sesotho (Lesotho) Setswana Silozi Sinhala Slovak Slovenian Sranantongo Swahili Tagalog Tatar Thai Tsonga Turkish Ukrainian Vietnamese\n“DAKULAON an nadiskobreng ini. Dakolon an mabibigla.” “Mababago kaini an kasaysayan kan enot na Kristianismo.” Ini an pambihirang mga tataramon kan mga intelektuwal na naogma sa pagpublikar kan “Gospel of Judas,” sarong manuskrito na hinohonang nawara sa laog nin labing 16 na siglo (maheheling sa itaas).\nNagin interesado giraray an mga tawo sa siring na apokripal na mga ebanghelyo. May mga nagsasabi na ihinahayag kan mga manuskritong ini an importanteng marhay na mga pangyayari sa buhay ni Jesus asin an mga katokdoan nia na haloy na nakatago. Pero, ano an apokripal na mga ebanghelyo? Talaga daw na ikakatokdo kaiyan sa sato an mga katotoohan dapit ki Jesus asin sa Kristianismo na dai niato makukua sa Biblia?\nKanonikal Asin Apokripal na mga Ebanghelyo\nSa pag-oltanan kan 41 asin 98 C.E., isinurat ni Mateo, Marcos, Lucas, asin Juan an dapit sa ‘kapag-arakian [o, kasaysayan] ni Jesu-Cristo.’ (Mateo 1:1) An mga ini kun beses inaapod na mga ‘ebanghelyo,’ na an boot sabihon, maogmang bareta manongod ki Jesu-Cristo.—Marcos 1:1.\nMinsan ngani posibleng may berbal na mga tradisyon saka iba pang isinurat dapit ki Jesus, an apat sanang Ebanghelyong ini an ibinibilang na ipinasabong nin Dios asin maninigong magin kabtang kan Banal na Kasuratan—na nagtatao kan ‘katunayan kan mga bagay’ mapadapit sa buhay ni Jesus digdi sa daga asin sa mga katokdoan nia. (Lucas 1:1-4; Guibo 1:1, 2; 2 Timoteo 3:16, 17) An apat na Ebanghelyong ini nasambitan sa gabos na suanoy na katalogo kan Kristianong Griegong Kasuratan. Mayong basehan na kuestionon an pagigin nasa canon kaiyan—an pagigin kabtang kan ipinasabong na Tataramon nin Dios.\nPero pag-abot nin panahon, may iba pang mga isinurat na inapod man na mga ebanghelyo. Inapod an mga ini na apokripal. *\nSa katapusan kan ikaduwang siglo, nagsurat si Irenaeus na taga Lyon na an mga nag-apostata sa Kristianismo igwa “nin kadakol na apokripal asin palsipikadong kasuratan,” kaiba na an mga ebanghelyo na “sinda mismo an nagpalsipikar, tanganing ribarawon an isip kan mga mayong aram.” Huli kaini, an apokripal na mga ebanghelyo ibinilang na peligroso bako sana kun babasahon kundi pati an pagkaigwa kaiyan.\nPero, an mga isinurat na iyan iningatan kan mga monghe asin parakopya kaidtong Edad Media. Kan ika-19 siglo, duminakol na gayo an nagin interesado sa bagay na ini asin nadiskobre an dakol na koleksion nin apokripal na manuskrito asin mga edisyon na para sa mga parasiyasat, kaiba na an nagkapirang ebanghelyo. Ngonyan, may mga edisyon na ipinupublikar sa dakol na pangenot na modernong lenguahe.\nApokripal na mga Ebanghelyo: Bakong Kapanipaniwalang mga Estorya Dapit ki Jesus\nAn apokripal na mga ebanghelyo parateng nakasentro sa mga tawo na daing gayo nasasambitan o mayo talaga sa kanonikal na mga Ebanghelyo. O ineestorya kaiyan an mga nangyari daa kan si Jesus aki pa. Helingon an nagkapirang halimbawa.\n▪ An “Proto-Gospel of James,” na inaapod man na “The Birth of Mary,” nag-eestorya dapit sa pagkamundag ni Maria asin sa buhay nia kan aki pa saka bilang agom ni Jose. May marahay na dahelan kun taano ta sinasabing iyan sarong alamat asin inimbentong estorya sa relihion. Pinapalakop kaiyan an ideya na si Maria nagdanay na birhen sa bilog na buhay asin malinaw na isinurat tanganing pamurawayon sia.—Mateo 1:24, 25; 13:55, 56.\n▪ An “Infancy Gospel of Thomas” nakasentro sa buhay ni Jesus kan sia aki pa—sa pag-oltanan nin 5 asin 12 anyos—asin sinasabi dian na naggibo sia nin sunod-sunod na milagro na bakong kapanipaniwala. (Helingon an Juan 2:11.) Ipinapamidbid dian si Jesus bilang aking sutil, madaling maanggot, asin mapamalos, na ginagamit an pambihirang kapangyarihan nia tanganing mambalos sa mga maestro, kataraed, saka iba pang aki, na an nagkapira binuta, binaldado, o ginadan pa ngani nia.\n▪ An nagkapirang apokripal na ebanghelyo, arog baga kan “Gospel of Peter,” nagsasaysay nin mga pangyayaring konektado sa pagbista, kagadanan, asin pagkabuhay liwat ni Jesus. An iba pa, arog baga kan “Acts of Pilate,” na kabtang kan “Gospel of Nicodemus,” nakasentro sa mga tawo na konektado sa mga pangyayaring iyan. Huli sa pag-imbento nin mga detalye pati na mga tawo, dai talaga mapagtitiwalaan an mga manuskritong ini. Sa “Gospel of Peter,” pinapalataw na mayong kasalan si Poncio Pilato, asin bakong kapanipaniwala an pagkasaysay dapit sa pagkabuhay liwat ni Jesus.\nApokripal na mga Ebanghelyo Asin Apostasiya sa Kristianismo\nKan Disyembre 1945, harani sa Nag Hammadi, sa Upper Egypt, nadiskobre nin mga paraoma an 13 manuskritong papiro na may 52 na dokumento. An mga dokumentong ini kan ikaapat na siglo sinasabing isinurat nin mga miembro kan relihioso asin pilosopikong mobimiento na inaapod na Gnosticismo. Huli sa pinagsaralak na mistisismo (direktang pakikikomunikar sa mga dios), paganismo, Griegong pilosopiya, Judaismo, asin Kristianismo, an mobimientong ini sarong nakakaraot na impluwensia sa nagkapira na nagsasabing Kristiano sinda.—1 Timoteo 6:20, 21.\nAn “Gospel of Thomas,” “Gospel of Philip,” asin “Gospel of Truth,” na yaon sa “Nag Hammadi Library,” may manlaenlaen na mistikong ideya nin mga Gnostiko na garo baga hale ki Jesus. An “Gospel of Judas,” na dai pa sana nahahaloy na nadiskobre, kaiba man sa Gnostikong mga ebanghelyo. Marahay an sinasabi kaiyan dapit ki Judas bilang an solamenteng apostol na talagang nakakaaram kun siisay si Jesus. An sarong eksperto sa ebanghelyong ini nagsabi na ilinaladawan dian si Jesus bilang “paratokdo asin parahayag nin kadonongan saka kaaraman, bakong paraligtas na nagadan para sa mga kasalan kan kinaban.” Itinotokdo kan ipinasabong na mga Ebanghelyo na si Jesus talagang nagadan bilang atang para sa mga kasalan kan kinaban. (Mateo 20:28; 26:28; 1 Juan 2:1, 2) Malinaw na an katuyohan kan Gnostikong mga ebanghelyo iyo na paluyahon, imbes na pakosogon, an pagtubod sa Biblia.—Guibo 20:30.\nAn Pagigin Superyor kan Kanonikal na mga Ebanghelyo\nAn maingat na pag-estudyar sa apokripal na mga ebanghelyo maghahayag kun ano man nanggad iyan. Kun ikokomparar sa kanonikal na mga Ebanghelyo, malinaw na iyan dai ipinasabong nin Dios. (2 Timoteo 1:13) Huling an mga nagsurat kaiyan nungkang nakaibanan ni Jesus o kan mga apostol nia, mayo iyan nin ihinahayag na nakatagong mga katotoohan dapit ki Jesus asin sa Kristianismo. Imbes, igwa iyan nin mga estoryang sala, imbento sana, asin bakong kapanipaniwala na dai makakatabang na mamidbid si Jesus asin maaraman an mga katokdoan nia.—1 Timoteo 4:1, 2.\nSa ibong na lado, si Mateo asin Juan kabilang sa 12 apostol; dayupot na magkaibaiba si Marcos asin si apostol Pedro saka iyo man si Lucas asin si apostol Pablo. Isinurat ninda an saindang mga Ebanghelyo na may paggiya kan banal na espiritu nin Dios. (2 Timoteo 3:14-17) Huli kaini, yaon sa apat na Ebanghelyo an gabos na kaipuhan tanganing an saro magtubod na “si Jesus iyo an Cristo, an Aki nin Dios.”—Juan 20:31.\n^ par. 7 An terminong “apokripal” hale sa Griegong tataramon na nangangahulogan na “itago.” Sa orihinal na paggamit, iyan nagpaparisa na an sarong manuskrito para sana sa mga miembro nin partikular na grupo na may sadiring paniniwala asin dai ipinapaaram sa mga bakong miembro. Alagad pag-abot nin panahon, iyan na an pag-apod sa mga isinurat na mayo sa tunay na canon kan Biblia.\nKenneth Garrett/National Geographic Stock\nI-share I-share Apokripal na mga Ebanghelyo—Nakatagong mga Katotoohan Dapit ki Jesus?\nNaghahanap nin mga Simbag\nSi Jesu-Cristo—Sinimbag an mga Hapot Niato\nMahalaga daw an mga Simbag?\n“Togoti Man Tabi Kaming Bumalik”\nTaano ta Binabautismohan an mga Kristiano?\nDios daw si Jesus?\nNagprotektar Sia, Nagsustento Sia, Nagtagal Sia\nSiisay an Nagsugo kan “Bitoon”?\nTinawan si Moises nin Espesyal na Asignasyon\nText Mga opsiyon sa pag-download AN TORRENGBANTAYAN Abril 2012\nI-share I-share AN TORRENGBANTAYAN Abril 2012\nAN TORRENGBANTAYAN Abril 2012


Naga Vax, ibababa na sa mga barangay\nIrarani na sa mga barangay kan Ciudad nin Naga an Vaccination Express na masikad ngunian na Juevez, Septiembre 30 sa Don Bosco Covered Court sa brgy. Carolina nganing maparikas an barakunahan laban sa coronavirus disease na apektado kan virus an veinte siete barangay kan ciudad.\nSi Consejal Sonny Rañola, chairman kan Committee on Health sa Sangguniang Panlungsod nagpahayag kaini sa tahaw kan naglalangkaw na caso kan Covid-19 sa ciudad asin iyo an kinahamanan sa urulay kan Health Emergency Response Task Force (HERTF) na pinamamayohan ni City Health Office Dr. Butch Borja.\nAn brgy vaccination express target an 300 na residentes cada barangay alagad gigibohon ini na may pag-ultanan nin sarong aldaw sa barangay na mapuon alas 8:00 nin aga hasta alas 2:00 nin hapon, alagad kaipuhan magpalista sa Brgy. Hall.\nMapuon sa itaas na barangay pababa asin dagos-dagos na ini depende sa nag-aabot na suplay kan vaccines hale sa Department of Health Bicol, sabi pa ni Rañola.\nGabos na kategoriya kabale na nag-eedad nin 18 anyos pataas mantang dai na tutugotan an walk-in vaccinees. Igwa nang ginibong koordinasyon an HERTF sa mga barangay nganing pag-andamam an maghapon na vaccinations.\nNangapudan si Consejal Rañola sa barangay na magkooperar sa tahaw kan naglalangkaw na caso kan Covid-19 sa ciudad asin nganing malabanan an virus magpabakuna sa saindang barangay.\nSunod-sunod na an mga pagbakuna mantang igwang maabot na 40,000 na suplay nin vaccines hale sa DOH.\nSa pinakahuring datus kan CEPPIO puon kan vaccination sa ciudad hasta kan Septiembre 25, 2021 igwa nang nabakunahan sa 1st dose – 41,808 mantang sa 2nd dose – 38,332 asin igwa nang total na 80,140 sa 209,000 na populasyon kan ciudad. (DPAureus)


Pagpakarhay poon kan 01:52, 18 Hunyo 2015\n184 na mga bayta pinagdugang , 5 years ago\nPagpakarhay poon kan 01:44, 18 Hunyo 2015 (liwaton)\nPagpakarhay poon kan 01:52, 18 Hunyo 2015 (liwaton) (sulíton)\nAn historiya kan banwaan kan San Jose may petsadang pabalik sa 1601 kunsoarin an banwaan na ini saro pa sanang baryo kan [[Lagonoy, Camarines Sur|Lagonoy]] na pinag-apod na “Danlog”. An dating kura paroko kan [[Lagonoy, Camarines Sur|Lagonoy]] na si Padre [[Salvador Mendoza|Salvador Mendoza]], nagdesisyon na magtugdok nin sarong simbahan sa lugar na pinag-apod na “Cabayawasnan” nin huli kan presensiya nin kadakulon na mga pananom na bayawas na nagtaralubo sa lugar. An konstruksyon kan simbahan nagpoon kaidtong 1818. Saro idtong espuwerso nin tarabangan kan mga katawohan nin [[Lagonoy, Camarines Sur|Lagonoy]] na iyo an nagtrabaho sa may hiragang parte asin kan mga katawohan nin Danlog na yaon sa may parteng Timog. Haros an mga materyales asin patrabaho libre o bilang kabayadan kan mga kinarasal asin binurunyagan.\nKan 1813, an banwaan kan San Jose opisyal na pinag-establisar sa pangaran na Patrocinio, na naggikan sa pangaran na “Patron” na an boot sabihon “modelo.” Dangan ini pinagliwat sa Patrocinio de San Jose na an pinaggikanan iyo an Patron kaining santo, Patriarca de San Jose. Sa bandang huri kan 1883, ini pinaghalipotan sa apod na San Jose na iyo na ngunyan an opisyal na pangaran. An mga pundador kaini iyo sinda Padre [[Salvador Mendoza|Salvador Mendoza]], na iyo an dating Kura Paroko kan San Jose asin si [[Don Macario Agustin|Don Macario Agustin]], an enot na Capitan Municipal kan banwaan.\nMatapos na ipundar an banwaan, an progreso asin kauswagan kaini nagin mahiwas asin ini nin huli sa espuwerso nin tarabangan kan simbahan asin estado. Kan 1887, an mga pundasyon kan pagharongon nin munisipyo pinaghaya kan si [[Venancio Obias|Venancio Obias]] iyo an Capitan Municipal. An mga nagsurunod saiya pinagpadagos an trabaho alagad an estruktura kumpletong pinagdestroso kan sarong makusugon na bagyo kan 1898 na pinag-apod na “Bagyong Ogis,” nin huli ta an mga ubak nin mga kahoy pinagbaraklas asin an mga poon pinaghimong maputi. An dakulang harong kaidto pagsasadire ni Capitan [[Gregorio Patrocinio|Gregorio Patrocinio]] iyo ngunang pinaghimo na temporaryong korte.\nKunsoarin na an mga katawohan nin Naga nagdesisyon na kumapot nin armas kontra sa mga Espanyol, si [[Elias Angeles|Elias Angeles]] na kaidto iyo an namamayo kan “Guardia Civil” nin Naga, pinagkumbinse an mga katawohan nin San Jose na makiayon sa saindang kahiroan. Si [[Ariston Prila|Ariston Prila]], sarong “Cabeza de Barangay” na gikan sa barangay Kinalansan, iyo an nagsimbag sa pangapudan.\nSa amay na parte kan 1903, kunsoarin na an mga Amerikano nakaabot na sa banwaan, igwa kaidto nin kadikiton numero kan rebolusyonaryo na pinapangenotan ni [[Jose Valencia|Jose Valencia]] asin [[Nicomedes Mata|Nicomedes Mata]], alagad sinda nagdurulag kan saindang narealisar na an saindang pakipaglaban daeng kamanungdanan. An Gobyerno Amerikano yano tulos na pinag-establisa asin nagpadagos sa kampanya nin pagpahubya mantang padagos sa katuyuhan kaini na ipasunod an mga kaliwatan sa kadakol na mga aspeto nin buhay kan mga namamanwaan.\nKan matapos an giyera sa Pasipiko asin an selebrasyon nin Independensiya kan 1946, an mga katawohannamamanwaan luhay-luhay na nagbabawi kan saindang mga buhay gikan sa makuring sakit kan giyera asin nagbaralik sa saindang normal na pagbuhay na igwang pinagbagong kakusganan.\nPinaghugot gikan sa "https://bcl.wikipedia.org/wiki/Espesyal:MobileDiff/155408"


Galacia 3 | Bibliya Online | New World Translation\nKun arin an nakakalabi: paggibo kan mga kahagadan sa Katugunan o pagtubod (1-14)\nAn matanos mabubuhay dahil sa pagtubod (11)\nAn panuga ki Abraham bakong paagi sa Katugunan (15-18)\nAn saro na gikan ki Abraham, si Cristo (16)\nPinaghalian asin katuyuhan kan Katugunan (19-25)\nMga aki nin Diyos paagi sa pagtubod (26-29)\nMga gikan ni Abraham, idtong mga kasaro ni Cristo (29)\n3 Kamong mga taga Galacia na dai naggagamit nin isip! Siisay ining nang-impluwensiya nin maraot sa saindo? Bakong malinaw nang ipinasabot sa saindo kaidto an kahulugan kan pagpako ki Jesu-Cristo sa harigi? 2 May sarong bagay akong gustong ihapot* sa saindo: Inako daw nindo an espiritu paagi sa paggibo kan mga kahagadan sa katugunan o inako nindo iyan dahil sa pagtubod nindo sa saindong nadangog? 3 Ano talagang dai na nindo piggagamit an saindong isip? Pagkatapos nindong magpuon na maglakaw sa paaging espirituwal, tatapuson daw nindo iyan sa paaging makalaman? 4 An pag-agi daw nindo nin kadakul na kasakitan dai lamang nin saysay? Dai ako naniniwala na dai iyan nin saysay! 5 Kun siring, siya na nagtatao sa saindo kan espiritu asin nagsasagibo nin mga milagro sa tahaw nindo, ginigibo daw niya iyan dahil sa pag-utob nindo kan mga kahagadan sa katugunan o dahil sa pagtubod nindo sa saindong nadangog? 6 Siring ki Abraham na “nagtubod ki Jehova,* asin ibinilang siya na matanos dahil diyan.” 7 Siguradong aram nindo na an mga aki ni Abraham iyo idtong mga nangangapot sa pagtubod. 8 Kaidto pa, ipinahiling na sa Kasuratan na ipapahayag nin Diyos na matanos an mga tawo kan mga nasyon paagi sa pagtubod, asin an maugmang baretang ini patiinot na ipinahayag ki Abraham, na an sabi: “Paagi sa saimo an gabos na nasyon bebendisyunan.” 9 Kaya idtong mga nangangapot sa pagtubod binebendisyunan arog ni Abraham na igwa nin pagtubod. 10 An gabos na nagsasarig sa mga gibong hinahagad sa katugunan nasa irarom nin sumpa, huli ta nasusurat: “Sumpaon an siisay man na dai nagpapadagos sa paggibo kan gabos na nakasurat sa libro kan Katugunan.” 11 Dugang pa, malinaw na dai nin siisay man an ipapahayag na matanos sa atubangan nin Diyos paagi sa katugunan, huli ta “an saro na matanos mabubuhay dahil sa pagtubod.” 12 Buweno, an Katugunan dai nakabasar sa pagtubod. Imbes, “an siisay man na naggigibo kan mga bagay na ini mabubuhay paagi kaiyan.” 13 Binakal kita ni Cristo, asin pinatalingkas niya kita sa sumpa kan Katugunan paagi sa pag-ako kan sumpa na para kuta sa sato, huli ta nasusurat: “Isinumpa an lambang tawo na ibinitay sa harigi.” 14 Nangyari ini tanganing an bendisyon na ipinanuga ki Abraham makaabot sa mga nasyon paagi ki Cristo Jesus, na sa siring mag-ako kita kan ipinanugang espiritu paagi sa satuyang pagtubod. 15 Mga tugang, magamit ako ngunyan sa sakuyang pagtaram nin sarong halimbawa na base sa tunay na buhay: Oras na ginibo nang balido an sarong tipan, maski kun tawo sana an guminibo kaiyan, dai nin siisay man an makakapagkanselar kaiyan o makakadagdag nin mga kondisyon diyan. 16 Buweno, an mga panuga itinaram ki Abraham asin sa saiyang gikan.* Dai kaiyan sinabing “asin sa saimong mga gikan,”* na an pinapanungdan dakul. Imbes, an sabi kaiyan, “asin sa saimong gikan,”* na an pinapanungdan saro, an Cristo. 17 Siring man, sasabihon ko ini: An Katugunan, na itinao nin Diyos pakalihis nin 430 taon, dai ginigibong imbalido an mas nainot niyang tipan, na sa siring na paagi makakanselar an panuga. 18 Huli ta kun an mana nakabasar sa katugunan, dai na iyan nakabasar sa panuga; alagad may kabuutan na itinao iyan nin Diyos ki Abraham paagi sa sarong panuga. 19 Kun siring, ano an katuyuhan kan Katugunan? Idinagdag iyan tanganing mahayag an mga pagbalga, sagkod na umabot an panahon na dumatong idtong gikan ni Abraham* na iyo an pinapanungdan kan panuga; asin ginamit an mga anghel tanganing maipaabot iyan paagi sa kamot nin sarong tagapag-ultanan. 20 Buweno, dai kaipuhan an tagapag-ultanan kun saro sanang persona an kalabot, alagad kan ipahayag nin Diyos an panuga, ginibo niya iyan na siya sana. 21 Kun siring, an Katugunan daw kontra sa mga panuga nin Diyos? Bako nanggad! Huli ta kun igwa nin itinaong katugunan na makakapagtao nin buhay, an pagigin matanos magigin nanggad paagi kuta sa katugunan. 22 Alagad an gabos na tawo ipinasairarom kan Kasuratan sa kapangyarihan nin kasalan, tanganing an mga nagtutubod magkamit kan ipinanuga bilang resulta nin pagtubod ki Jesu-Cristo. 23 Minsan siring, bago umabot an tunay na pagtubod, kita binabantayan sa irarom nin katugunan asin nasa kapangyarihan kaini, mantang hinahalat niyato an pagtubod na iyan na madali nang ihayag. 24 Kaya an Katugunan an nagin satuyang tagagiya pasiring ki Cristo, tanganing maipahayag kitang matanos paagi sa pagtubod. 25 Pero ngunyan na nag-abot na an tunay na pagtubod, mayo na kita sa irarom nin sarong tagagiya. 26 Sa katunayan, kamo gabos mga aki nin Diyos paagi sa saindong pagtubod ki Cristo Jesus. 27 Huli ta kamo gabos na binawtismuhan ki Cristo nagsulot na kan personalidad ni Cristo. 28 Bako nang mahalaga kun an saro Judio o Griego, kun an saro uripon o talingkas, kun an saro lalaki o babayi, huli ta gabos kamo kasaro ni Cristo Jesus. 29 Dugang pa, kun kamo kasaro ni Cristo, kamo talagang mga gikan* ni Abraham, mga tagapagmana uyon sa panuga.\n^ Sa literal, “maaraman.”\n^ Sa literal, “mga banhi.”\n^ Sa literal, “idtong banhi.”\n^ Sa literal, “talagang banhi.”